Ribuan penduduk Eropah bantah perintah berkurung, berdemonstrasi

Demonstrasi dari ribuan penduduk Eropah turun ke jalanan di York, Austria, Belanda dan Jerman untuk memprotes perlaksanaan perintah berkurung apabila benua itu berdepan semula dengan penularan varian baharu.

Menurut Daily Mail, Pertubuhan Kesihatan Sedunia (WHO) memaklumkan, sehingga kini tiada kes kematian melibatkan varian Omicron dilaporkan walaupun varian baharu itu sudah mula menular di 38 negara lain.

Namun, pemimpin dunia sudah mengambil langkah berjaga-jaga tambahan termasuk melaksanakan denda yang tinggi dalam usaha menggalakkan penduduk untuk mendapatkan suntikan vaksin lengkap.

Di Austria, bagi individu yang belum divaksin dan melanggar protokol perintah berkurung akan dikenakan denda sehingga 500 euro (RM2,392).

Manakala, bagi penduduk yang enggan mematuhi semakan status vaksinasi juga akan dikenakan denda sehingga 1,450 euro (RM6,939).

Selain itu, ribuan lagi penduduk di Vienna turut melakukan bantahan terhadap sekatan ke atas penduduk awam yang dilaksanakan untuk mencegah pandemik Covid-19.

Austria juga mengambil langkah pencegahan untuk mengawal jangkitan dari varian baharu ini apabila kembali berdepan dengan kenaikan kes harian Covid-19 dan menjadi negara pertama di Eropah Barat yang melaksanakan kembali perintah berkurung dan akan mewajibkan suntikan vaksinasi mulai Februari depan.

Ratusan penduduk berkumpul di bandar York, England bagi mengadakan ‘protes kebebasan’ di hadapan York Minster.

Sementara itu, di sekitar bandar Utrecht di Belanda, ribuan penduduk berkumpul untuk membantah sekatan Covid-19 baharu yang dikuatkuasakan sejak hujung minggu lalu.

Penduduk melakukan bantahan di sekitar jalan raya sambil membawa sepanduk bertulis ‘Medical Freedom Now’ sambil mengibarkan bendera Belanda dan sejumlah besar anggota polis turut kelihatan di sepanjang laluan perarakan itu.

Ramai penduduk membantah tindakan kerajaan Belanda yang mewajibkan protokol suntikan vaksinasi sekiranya penduduk di negara itu ingin menjalani kehidupan seperti biasa.

Demonstrasi besar-besaran itu merupakan yang pertama di Belanda untuk membantah sekatan penularan Covid-19 termasuk penutupan bar, restoran dan premis perniagaan pada waktu malam bagi mencegah kenaikan kes jangkitan dari varian baharu itu.


Kelulusan penggunaan vaksin Sputnik V di fasa akhir

Pertubuhan Kesihatan Sedunia (WHO) hari ini mengesahkan kelulusan penilaian awal vaksin Covid-19 jenis Sputnik V keluaran Rusia kini sudah berada di peringkat akhir.

Sepasukan pegawai pemeriksa akan ke Rusia dalam tempoh terdekat, lapor Sputnik memetik Dana Pelaburan Langsung Rusia (RDIF) semalam.

“WHO mengesahkan proses pra-kelayakan Sputnik V berada di tempat yang tepat dan kini sudah memasuki fasa terakhir.

“Sekumpulan pegawai pemeriksa WHO akan ke Rusia dalam tempoh terdekat untuk mengumpulkan semua hasil pemeriksaan dan dokumen diperlukan mengenai vaksin itu adalah satu daripada vaksin paling selamat dan berkesan di dunia,” memetik ciapan di akaun Twitter Sputnik V.

Sehingga kini, vaksin Sputnik V sudah diluluskan di lebih 70 negara dengan hampir empat billion orang sudah mengambilnya, melebihi 50 peratus daripada populasi dunia.

Vaksin Sputnik V adalah yang kedua di dunia paling banyak mendapat kelulusan penggunaan daripada pihak pengawal selia kerajaan.


Shahidan bakal diambil tindakan disiplin, keputusan rayuan Tun Faisal hari ini

Seorang Menteri UMNO, Datuk Seri Shahidan Kassim bakal berdepan tindakan disiplin, sementara keputusan rayuan bekas Timbalan Ketua UMNO Bahagian Putrajaya, Datuk Tun Faisal Ismail Aziz bakal diputuskan esok.

Sumber dalaman Agenda Daily mendedahkan Shahidan yang sebelum ini antara yang lantang dan berbeza pendapat dengan ketetapan parti khususnya semasa kemelut politik sebelum ini bakal diambil tindakan disiplin selepas terdapat aduan dibuat terhadap Ketua UMNO bahagian Arau tersebut.

“Berkemungkinan keputusan bersabit pelanggaran disiplin Shahidan akan diumumkan esok, ia selepas pucuk pimpinan parti mendapati terdapat tindakan yang dilakukannya sebelum ini melanggar peraturan parti,” kata sumber.

Berhubung bentuk hukuman yang bakal dihadapi Menteri Wilayah Persekutuan tersebut, berkemungkinan parti akan menggantung keahliannya seperti tindakan yang diambil sebelum ini terhadap Tun Faisal.

Tun Faisal sebelum ini digantung keahliannya selama enam tahun dan sedang dalam proses rayuannya yang juga akan diketahui esok.

Sebelum ini, Ketua Pemuda UMNO Bahagian Arau, Syed Atif Syed Abu Bakar menghantar surat kepada Setiausaha Agung, Datuk Ahmad Maslan menggesa supaya Shahidan dirujuk kepada Lembaga Disiplin UMNO.

Syed Atif mendakwa, pelanggaran disiplin berlaku ketika Shahidan hadir pada Majlis Perasmian Berkelompok Mesyuarat Cawangan-Cawangan UMNO Bahagian Arau di Pusat Khidmat Kubang Gajah, Kangar, Perlis pada 17 OKtober lalu.

Antara kesalahan tersebut ialah mengibarkan bendera Bersatu bersama-sama bendera UMNO sebagai hiasan di ruang majlis perasmian mesyuarat UMNO bahagian Arau.

Selain itu, Shahidan turut didakwa mengedarkan draf usul yang jelas bertentangan dengan keputusan parti kepada ketua-ketua cawangan dan ketua-ketua sayap cawangan, malah membuat ucapan yang bertentangan dengan keputusan parti kepada ketua-ketua cawangan dan ketua-ketua sayap cawangan.

Untuk rekod, Shahidan sebelum ini berada dalam kem Ahli Parlimen (MP) UMNO yang menyokong Perdana Menteri Datuk Seri Ismail Sabri Yaakob dan tidak bersama dalam satu kem lagi yang dikepalai Presiden UMNO, Datuk Seri Ahmad Zahid Hamidi.

Sementara itu, rayuan yang dikemukakan Tun Faisal sebelum ini juga bakal diputuskan Panel Rayuan UMNO hari ini (Rabu).

Beliau dipanggil untuk memberi sebarang pembelaan dan membuat penerangan berhubung rayuan yang dibuatnya sebelum ini, dijangka keputusan berhubung rayuan juga akan diputuskan pada hari ini.

Tun Faisal yang juga Setiausaha Akhbar kepada Menteri Komunikasi dan Multimedia Tan Sri Annuar Musa, digantung keahlian UMNO selama enam tahun, malah semua manfaat sebagai ahli UMNO juga dilucutkan secara sementara sepanjang tempoh itu.

Pada 19 Februari 2021 lalu, beliau diminta mengemukakan surat tunjuk sebab dan diarah hadir ke Tribunal Lembaga Disiplin UMNO, susulan tindakannya membuat kenyataan terbuka menentang Zahid.

Arahan untuk menghadiri tribunal pada 25 Februari lalu itu bagi menjawab mengapa tindakan disiplin tidak boleh diambil terhadapnya.

Tun Faisal sebelum itu mendakwa Zahid sudah hilang kredibiliti dan mengkhianati parti kerana mengerakkan jajaran politik baharu bersama PKR dan DAP walaupun ia bertentangan dengan dasar parti.


The “Kerajaan Gagal” blunder

Pakatan Harapan and the anti-Muhyiddin faction in Umno are keeping very quiet. No longer do they come out with their daily chant or mantra about the alarming Covid-19 figures and that this is evidence kerajaan gagal. They realise the “Kerajaan Gagal” campaign was a blunder because they are now being measured by the same yardstick. If the Covid-19 figures do not come down to zero very soon, they will be hard-pressed to explain why. And WHO has just said it is never going to become zero, mainly because of the mutations and the new strains.

NO HOLDS BARRED

Raja Petra Kamarudin

Before GE14, Rafizi Ramli told Malaysians all they need to do is eradicate corruption and the amount of money saved can be used to develop the country. Billions would be saved once corruption ends and these billions can be used to build roads, bridges, tunnels, schools, hospitals, and much more.

The voters believed him and Pakatan Harapan won GE14.

Before GE14, Lim Guan Eng told Malaysians once Pakatan Harapan forms the new government they will abolish the GST and the cost of living will come crashing down and Malaysians will have more money in their pockets.

Before GE14, Lim Kit Siang said once Pakatan Harapan forms the new government they will arrest all the crooks and kleptocrats and send them to jail, the biggest crook of all who turned Malaysia into a failed state, Tun Dr Mahathir Mohamad, in particular.

None of that happened and 22 months later the government collapse due to an internal power struggle between Dr Mahathir and Anwar Ibrahim.

Basically, Pakatan Harapan tried to oust Dr Mahathir so that Anwar could take over as the new prime minister. And to make sure this does not happen, PPBM left the Pakatan Harapan coalition and formed a new coalition government with Umno and PAS, which they called Perikatan Nasional.

However, a few months later, when they realised Prime Minister Muhyiddin Yassin was not going to give anyone a get-out-of-jail-free card, a number of Umno leaders turned on him and ousted him with the help of the opposition.

But they could not say they were trying to bring down Muhyiddin because he refuses to bury the court cases of the Umno leaders, especially Pakatan Harapan. After all, was not eradicating corruption one of Pakatan Harapan’s GE14 election promises? Hence, they had to look for another excuse to oust Muhyiddin.

And this excuse was the government is badly handling the Covid-19 pandemic. In short, the government has failed, or KERAJAAN GAGAL. That was what the campaign was going to be, “Kerajaan Gagal”, the failure of the government to solve the Covid-19 problem.

That is almost like blaming Muhyiddin and the Perikatan Nasional government for global warming and the melting ice caps when 70% of the pollution comes from motor vehicles and Malaysians refuse to take public transport and insist on driving.

Anyway, they decided they would use the Covid-19 pandemic and the “Kerajaan Gagal” campaign to bring down the prime minister and the government. They rejected Muhyiddin’s invitation to form a unity government where the government and the opposition would jointly combat Covid-19 and implement a number or reforms both in Parliament as well as the government.

No unity government, no cooperation, no compromise, just Muhyiddin’s resignation, replied Anwar and Pakatan Harapan.

So, a month ago, Muhyiddin resigned, and now Malaysia has a new prime minister, Ismail Sabri Yaakob. Tomorrow, Parliament will convene to discuss the future of the country.

Anwar, however, insists that a confidence vote be held to determine whether Ismail has the support of the majority of the 220 members of parliament. And if Ismail cannot get the support of at least 111 MPs, then Parliament has to be dissolved to make way for a snap general election.

The new government is going to face the same problem that the old government faced. Pakatan Harapan promised so much before GE14, but it could not deliver a single promise in the 22 months it was in power. To make matters worse, instead of sending what they called the biggest thief in Malaysia to jail, they appointed him Pakatan Harapan’s prime minister.

The new government must prove that Muhyiddin and his Perikatan Nasional government failed to solve the Covid-19 problem — hence the “Kerajaan Gagal” label. However, after one month, things are no better — in fact, have become worse. We are seeing Pakatan Harapan’s GE14 election manifesto fiasco all over again.

The 14-day quarantine period for those tested Covid-19 positive is to break the chain of infections. For the death rate, they would calculate it over a 30-day period. After 14 days there should no longer be any infections and after 30 days no more Covid deaths.

But the Covid-19 in Malaysia is going the opposite direction. No longer can Muhyiddin and the Perikatan Nasional government be blamed for it. Looking at the figures, things were better under Muhyiddin and the Perikatan government. Kerajaan lama lagi berjaya dari kerajaan sekarang.

So what is the government going to say? If they say Covid-19 is a global problem and you cannot blame the government for it, then you will be admitting that the “Kerajaan Gagal” campaign was total bull. If the government cannot be blamed, then why blame Muhyiddin and the Perikatan Nasional government?


Korea Utara sahkan ujian peluru berpandu taktikal terbaharu

Korea Utara mengesahkan menjalankan ujian senjata keempatnya bulan ini pada Isnin, menembak dua peluru berpandu taktikal – yang terbaru dalam siri ujian senjata walaupun dilarang Pertubuhan Bangsa-Bangsa Bersatu (PBB).

Akademi Sains Pertahanan menjalankan ujian peluru berpandu taktikal dari barat negara itu, dan ia “tepat mengenai sasaran pulau” di pantai timur, lapor media Agensi Berita Pusat Korea Utara (KCNA), hari ini.

“Ujian itu bertujuan menilai secara selektif peluru berpandu taktikal yang dihasilkan dan digunakan selain untuk mengesahkan ketepatan sistem senjata,” kata KCNA.

“[Ia] mengesahkan ketepatan, keselamatan dan kecekapan operasi sistem senjata yang masih dalam pengeluaran.”

Pelancaran peluru berpandu itu dikesan oleh Jepun dan Korea Selatan, yang mengatakan ujian berkenaan dilakukan di lapangan terbang Pyongyang dan melibatkan dua peluru berpandu balistik jarak dekat.

Awal bulan ini, Korea Utara dua kali menguji apa yang dikatakan sebagai “peluru berpandu hipersonik” serta peluru berpandu balistik yang dipasang pada kereta api.

Ujian itu menimbulkan kebimbangan antarabangsa, dengan Amerika Syarikat (AS) menggesa agar sekatan yang lebih keras lagi dikenakan menimbulkan kemarahan Pyongyang.

Selepas menghubungi rakan sejawatannya dari Korea Selatan dan Jepun, Wakil Khas AS untuk Korea Utara, Sung Kim, menggesa Pyongyang “menghentikan aktiviti yang menyalahi undang-undang dan mengganggu kestabilan” dan membuka semula dialog. – Agensi


Covid-19: Lebih 24,000 kanak-kanak Indonesia jadi yatim piatu

Pemerintah Republik Indonesia menganggarkan sejak awal tahun lalu hingga kini seramai 24,000 kanak-kanak menjadi yatim piatu setelah kematian ibu bapa masing-masing akibat wabak Covid-19.

Menteri Hal Ehwal Sosial Tri Rismaharini bagaimanapun berkata angka itu masih perlu dikemas kini bagi mengetahui jumlah sebenar kanak-kanak yang kematian ibu bapa akibat wabak berkenaan.

Sehubungan itu beliau menggesa pihak kerajaan tempatan untuk menyegerakan pengumpulan data mengenai perkara itu.

“Ini bertujuan untuk mengekalkan semangat mereka kerana bantuan sosial akan diberikan, termasuk untuk bersekolah,” katanya pada sidang media di Pusat Pendidikan dan Latihan Polis Republik Indonesia (Polri) hari ini.

Pengumpulan data membolehkan peruntukan bajet disediakan kepada kanak-kanak supaya mereka boleh meneruskan kehidupan, katanya.

“Saya mendapati kanak-kanak yang masih bersekolah mengalami kejutan besar akibat kehilangan ibu bapa mereka. Mereka masih memikirkan sama ada akan melanjutkan pelajaran atau tidak selepas kehilangan ibu bapa mereka,” katanya.

Justeru, katanya terapi dan khidmat sokongan psikososial diperlukan untuk meredakan kejutan akibat kehilangan ibu bapa mereka.

Rismaharini juga bimbang jika kanak-kanak mengalami kejutan terlalu lama, adalah sukar untuk mengoptimumkan kapasiti dan kebolehan mereka.

Sementara itu, Menteri Wanita dan Perlindungan Kanak-Kanak, Bintang Puspayoga, memberi jaminan Polri akan memberi perlindungan kepada kanak-kanak yang kehilangan ibu bapa akibat Covid-19.

Pada sidang media sama, beliau memuji sokongan psikososial yang diberikan oleh anggota Polri kepada kanak-kanak yatim piatu di seluruh Indonesia.

“Kami akan memastikan perlindungan yang diberikan adalah sesuai, selamat dan selesa. Kami tidak mahu kanak-kanak ini diabaikan, atau menjadi mangsa pemerdagangan kanak-kanak dan perkara lain,” katanya. – Agensi


Peguam Najib dakwa hakim terkhilaf 100 peratus

Pertuduhan berhubung salah guna kuasa terhadap Datuk Seri Najib Razak dalam kes SRC International Sdn Bhd, adalah salah dan menyalahi undang-undang, kata Peguam Najib, Tan Sri Muhammad Shafee Abdullah.

Beliau berkata, ini kerana bekas perdana menteri itu tidak mempunyai kepentingan peribadi mahupun kewangan ketika beliau mempengerusikan mesyuarat Kabinet yang membincangkan jaminan kerajaan untuk SRC mendapatkan pinjaman dari Kumpulan Wang Persaraan Diperbadankan (KWAP).

Memberitahu Mahkamah Rayuan hari ini, beliau berkata, Najib sebagai perdana menteri adalah pengerusi Kabinet, yang merupakan kerajaan pada masa itu.

“Hakim bicara Mohd Nazlan Mohd Ghazali adalah 100 peratus terkhilaf untuk membuat kesimpulan bahawa beliau menggunakan kedudukannya untuk sebarang suapan.

“Yang Arif, sebagai perdana menteri ketika itu, Najib adalah first among equals dalam Kabinet. Pada akhirnya, Kabinet yang akan membuat keputusan secara kolektif.

“Ia bukan keputusan oleh seorang individu (Najib), perdana menteri, menteri kewangan atau wakil Kementerian Kewangan Diperbadankan (MoF Inc),” kanya seperti dilapor Bernama.

Belau berhujah demikian di hadapan panel tiga hakim diketuai Hakim Datuk Abdul Karim Abdul Jalil dalam prosiding rayuan Najib terhadap sabitan dan hukuman penjara kerana penyalahgunaan dana SRC International sebanyak RM42 juta.

Turut bersidang Hakim Datuk Has Zanah Mehat dan Datuk Vazeer Alam Mydin Meera.


Sukar jadikan Anwar PM kesepuluh

Veteran politik Lim Kit Siang berkata untuk menjadikan Pengerusi Pakatan Harapan (PH) Datuk Seri Anwar Ibrahim sebagai Perdana Menteri (PM) kesepuluh, adalah sukar selepas Pilihan Raya Umum Ke-15 (PRU-15), 19 November depan.

Penyandang kerusi Parlimen Iskandar Puteri itu berkata Presiden PKR itu hanya boleh menjadi PM sekiranya berlaku ‘keajaiban politik’ sebagaimana pada PRU-14 lalu apabila PH menjatuhkan UMNO dan Barisan Nasional (BN).

“Cabaran terbesar dalam Pilihan Raya Umum ke-15 adalah sama ada Pakatan Harapan boleh berjaya menjadikan Anwar Ibrahim sebagai Perdana Menteri Malaysia ke-10.

“Untuk menjadikan Anwar Ibrahim sebagai Perdana Menteri Malaysia yang kesepuluh adalah satu cabaran yang sangat besar – sama sukar atau mungkin lebih sukar dengan usaha untuk menumbangkan hegemoni politik UMNO-BN pada PRU- 14.

“Tetapi jika pengundi Malaysia boleh melakukan “keajaiban politik” pada PRU-14, mereka boleh melakukan satu lagi “keajaiban politik” dalam PRU-15 pada 19 November 2022 ini,” katanya dalam satu kenyataan hari ini (22 Oktober 2022).

Khamis lalu (20 Oktober), PH secara rasmi mengumumkan Anwar sebagai calon PM, sekiranya gabungan itu menang dalam PRU-15 ini.

Ketua Setiausaha PH Datuk Seri Saifuddin Nasution Ismail berkata pemilihan Anwar sebagai calon Perdana Menteri diputuskan selepas mengambil kira beliau sebagai calon yang mampu memulihkan negara daripada krisis ekonomi ketika ini.

Anwar mengesahkan akan bertanding di kerusi Parlimen Tambun, Perak, dan dijangka berhadapan dengan penyandangnya Datuk Seri Ahmad Faizal Azumu daripada Perikatan Nasional (PN), selain calon BN.


Bon Odori: Kenyataan setiausaha PAS negeri tak tepat, kata Istana Selangor

Istana Selangor menegaskan kenyataan dibuat Setiausaha Perhubungan PAS Selangor Roslan Shahir Mohd Shahir selepas pertemuan pemimpin parti itu dengan Sultan Sharafuddin Idris Shah, kelmarin berhubung isu Festival Bon Odori, adalah tidak tepat.

“Adalah ditegaskan bahawa kenyataan itu adalah tidak tepat sama sekali dan tidak sebenarnya berlaku ketika Pesuruhjaya PAS Selangor Datuk Ahmad Yunus Hairi menghadap Sultan Selangor,” kata Setiausaha Sulit Sultan Selangor, Datuk Mohamad Munir Bani dalam kenyataan hari ini.

Semalam, Roslan dipetik sebagai berkata Sultan Selangor ingin tahu pendirian PAS berhubung perayaan Bon Odori.

“Baginda memberi pandangan dan kamu juga sampaikan kepada Baginda bahawa kami menghormati pendirian baginda,” Roslan dipetik sebagai berkata.

Mengulas lanjut Mohamad Munir berkata Sultan Selangor hanya menyatakan tentang pendirian baginda tidak menyekat festival kebudayaan Jepun Bon Odori yang akan diadakan di negeri itu.

Menurutnya pada pandangan baginda festival itu hanya berunsur kebudayaan semata-mata dan baginda juga tidak menghalang mana-mana orang Islam untuk menghadirinya sehingga satu kajian mendalam dilakukan sama ada ia berunsur keagamaan atau kebudayaan.

“Dalam sesi menghadap pada petang Selasa itu, turut dititah hadir adalah beberapa Ahli Dewan di-Raja Selangor,” katanya.

Sebelum ini, Menteri di Jabatan Perdana Menteri (Hal Ehwal Agama), Datuk Idris Ahmad yang menasihatkan umat Islam supaya tidak menyertai perayaan itu.

Idris berkata kajian Jabatan Kemajuan Islam Malaysia (JAKIM) mendapati festival itu mempunyai unsur keagamaan lain dan alasan kebudayaan Jepun semata-mata tidak cukup merit untuk dipertimbang bersama.

Selain itu, Mufti Pulau Pinang Datuk Seri Wan Salim Wan Mohd Noor pula menyatakan bahawa penyertaan umat Islam di dalam festival Bon Odori, boleh menjerumuskan mereka kepada pelaksanaan amalan syirik.

“Umat Islam dinasihatkan supaya sentiasa memelihara kesucian akidah Islam mereka dengan mengelak daripada terlibat dalam perayaan seperti itu.

“Memandangkan perayaan itu dikaitkan dengan mengingati roh atau roh nenek moyang dikhuatiri boleh membawa kepada syirik. Umat Islam hendaklah sentiasa memelihara kesucian akidah Islamnya.

“Mengingati roh nenek moyang dengan menari, menyembah roh dan lain-lain adalah tidak digalakkan dalam Islam, malah dikhuatiri akan terjerumus ke dalam dosa syirik kepada Allah,” kata Wan Salim.

Pejabat Mufti Wilayah Persekutuan pula dalam mengulas isu festival itu turut mengingatkan umat Islam supaya mematuhi hukum syarak dalam menghadiri sesuatu majlis walaupun ianya semata-mata perayaan yang bersifat kebudayaan atau aktiviti sosial kekeluargaan.

Sehubungan itu, umat Islam dinasihatkan agar tidak melibatkan diri dalam apa-apa perayaan orang bukan Islam apatah lagi mengikuti ritual-ritual mereka yang bercanggah dengan prinsip Islam serta mengagungkan syiar agama mereka agar tidak membawa fitnah kepada Islam.

Hukum orang Islam menyertai perayaan Bon Odori


DAP perkuda Amanah, PKR untuk pecah undi Melayu

Naib Presiden PAS, Senator Idris Ahmad melihat DAP sedang memperkuda beberapa parti Melayu bertujuan memecah undi, setelah mereka yakin mampu memperoleh 100 peratus undi bukan Melayu.

Katanya, DAP berusaha untuk kembali ke Putrajaya dan menjadi kerajaan, namun mereka berdepan kesukaran untuk mendapat undi Melayu.

Oleh itu katanya, DAP berusaha mencari jalan bekerjasama dengan parti yang boleh memecah undi Melayu pada Pilihan Raya Umum Ke-15 (PRU15).

“DAP tahu, mereka solid akan dapat sokongan orang bukan Melayu terutama pengundi Cina. Cuma undi Melayu payah sikit, harapan mereka mesti cari jalan supaya parti yang boleh pecah undi Melayu kalau hendak berkuasa di Putrajaya di dalam PRU15,” katanya dalam kenyataan hari ini.

Beliau berkata, DAP tahu jika Melayu berpecah, peluang untuk berkuasa semula di Putrajaya cerah, tetapi harapan mereka akan punah sama sekali jika Melayu bersatu.

Idris berkata, pada PRU14 DAP dan Pakatan Harapan (PH) menggelar UMNO sebagai kleptokrasi dan sekarang cuba memancing UMNO setelah gagal mendidik parti Amanah sebagai pengganti PAS.

“Ahli UMNO yang terkenal sebagai ahli yang cukup anti-DAP, tidak akan menerima pelawaan dan jajaran ini. PAS sudah ada pengalaman. Tun (Dr) Mahathir (Mohamad) sudah ada pengalaman. Bersatu sudah ada pengalaman dengan DAP,” katanya.

Semalam, Setiausaha Organisasi DAP, Anthony Loke berkata parti itu sedia bekerjasama dengan mana-mana pihak termasuk UMNO jika tiada parti yang berjaya membentuk kerajaan selepas PRU15.

Bagaimanapun, beliau menegaskan UMNO, Warisan atau mana-mana parti yang hendak bekerjasama dengan PH mesti menerima Datuk Seri Anwar Ibrahim sebagai calon perdana menteri.


Bersatu sebulat suara mahu Muhyiddin kekal Presiden

Bersatu sebulat suara mahu mengekalkan Ahli Parlimen Pagoh dan bekas Perdana Menteri, Tan Sri Muhyiddin Yassin sebagai presiden parti itu.

Ahli Majlis Pimpinan Tertinggi (MPT) Bersatu, Datuk Wan Saiful Wan Jan berkata ini kerana Ahli Parlimen Pagoh itu adalah Presiden yang dipilih oleh ahli parti.

Bercakap kepada media ketika hadir pada Perhimpunan Agung Tahunan (PAT) sayap Pemuda Bersatu, Armada, di Menara PGRM, hari ini (Sabtu, 11 Mac 2023), Wan Saiful menjelaskan kedudukan Muhyiddin berbeza dengan dirinya.

“Setakat ini kita sebulat suara menyatakan bahawa kita mahu Muhyiddin kekal sebagai presiden.

Saya kena sebut bahawa (kedudukan Muhyiddin) berbeza dengan keduduakan saya.

“Saya adalah ketua penerangan yang dilantik, jadi, apabila dilantik maka saya rasa saya ada tanggungjawab untuk melepaskan jawatan tersebut.

“Tapi, Muhyiddin adalah pemimpin yang dipilih oleh ahli dan ahli menuntut supaya Muhyiddin kekal sebagai presiden,” katanya mengulas jika Muhyiddin perlu melepaskan jawatannya seperti mana yang dilakukan beliau.

Pada 22 Februari lalu, Wan Saiful mengumumkan peletakan jawatan Ketua Penerangan Parti Bersatu sehari selepas berdepan pendakwaan terpilih yang bermotif politik.

Ahli Parlimen Tasek Gelugor melepaskan jawatan tersebut sebagai tanda mempertahankan integriti Perikatan Nasional (PN).

“Berikutan pendakwaan bermotifkan politik oleh kerajaan Pakatan Harapan (PH) dan Barisan Nasional (BN), saya mengambil keputusan untuk memohon Presiden dan seluruh Majlis Pimpinan Tertinggi membuat keputusan mengenai kedudukan saya sebagai Ketua Penerangan,” kata Wan Saiful.

Semalam, Muhyiddin yang juga Pengerusi PN berdepan tuduhan di mahkamah dalam apa yang dikatakan sebagai pendakwaan terpilih bermotifkan politik, bertujuan melumpuhkan Bersatu dan PN menjelang pilihan raya di enam negeri tidak lama lagi.

Pada sidang medianya di luar Ibu Pejabat Suruhanjaya Pencegahan Rasuah Malaysia (SPRM) di Putrajaya pada malam 9 Mac lalu, Muhyiddin mendedahkan pihak paling berkuasa dalam pentadbiran negara mengarahkan SPRM mendakwa beliau di mahkamah.

“Saya telah jelaskan semua ini kepada pegawai penyiasat SPRM. Dalam keadaan biasa, tiada asas untuk mendakwa saya di bawah mana-mana undang-undang.

“Tetapi telah ada arahan daripada pihak yang paling berkuasa dalam pentadbiran negara supaya saya didakwa.

“Jadi, walau apapun penjelasan yang saya berikan, saya tetap akan didakwa,” kata Muhyiddin.


APMM guna pesawat Bombardier cari penyelam hilang di Mersing

Agensi Penguatkuasaan Maritim Malaysia (APMM) telah menggerakkan pesawat Bombardier CL 415 MP bagi membantu operasi mencari dan menyelamat (SAR) penyelam warga asing yang hilang di perairan Pulau Tokong Sanggol di sini.

Ini merupakan kali pertama APMM menggunakan pesawat itu, yang mampu terbang rendah dan berlegar lebih lama, untuk operasi SAR di Johor dengan diketuai Leftenan Komander Maritim Kapten Sulaiman Tulot.

Pengarah APMM Johor Laksamana Pertama Nurul Hizam Zakaria berkata selain Bombardier serta dua helikopter agensi itu dan Polis Diraja Malaysia yang digunakan semalam, Tentera Udara Diraja Malaysia turut menghulurkan bantuan dengan menghantar pesawat B200T.

“Sudah masuk tiga hari mangsa itu hilang. Bagaimanapun, kita tidak berputus asa dan berharap agar dapat diselamatkan.

“Dengan penggunaan empat pesawat ini, jangkauannya lebih jauh dan kemungkinan untuk menemui mangsa adalah lebih tinggi,” katanya pada sidang media di Pangkalan Hadapan Carilamat di Jeti Awam Majlis Daerah Mersing hari ini.

Memetik Bernama beliau berkata pesawat itu, yang melakukan carian di kawasan seluas 739.64 batu nautika, juga melihat isyarat kecemasan yang mungkin digunakan oleh penyelam terbabit jika mereka hanyut ke arah mana-mana sembilan pulau kecil di sekitar selatan Pulau Tokong Sanggol.

“Aset udara ini akan terbang di pulau-pulau dan mengawasi sekiranya ada sebarang tanda kemungkinan mangsa akan buat tanda atau isyarat tertentu untuk diselamatkan. Jadi kemungkinan itu kita ambil kira juga.

“Komuniti setempat di pulau-pulau di Mersing juga telah dimaklumkan menerusi kumpulan WhatsApp dan Telegram supaya sentiasa peka dengan keadaan sekeliling di persekitaran mereka dan maklumkan pada kita kalau ada maklumat mengenai mangsa,” katanya.

Operasi hari ini, yang bermula seawal 3 pagi, turut membabitkan 11 bot pelbagai agensi dan 10 jetski orang awam meliputi pencarian di kawasan seluas 335.79 batu nautika.

Ia akan tertumpu kepada usaha mencari seorang lagi penyelam Nathen Renze Chesters, 14, (warga Belanda), setelah dua lagi penyelam warga Britain Adrian Peter Chesters dan warga Perancis Alexia Alexandra Molina dijumpai oleh nelayan tempatan kira-kira jam 1 pagi tadi.


Polis buka satu lagi kertas siasatan terhadap Ebit Lew

Polis dilaporkan membuka satu lagi kertas siasatan berhubung kes gangguan seksual yang dikaitkan dengan pendakwah bebas Ebit Lew.

Memetik laporan BH, Pengarah Jabatan Siasatan Jenayah Bukit Aman Datuk Seri Abd Jalil Hassan berkata pihaknya sedang melengkapkan siasatan berhubung laporan yang dibuat di Semenanjung.

Katanya siasatan dijalankan termasuk mengesan saksi-saksi berhubung dakwaan itu.

“Belum pasti bila akan didakwa, masih disiapkan siasatan lagi,” katanya.

Sebelum ini, Ebit, 37, mengaku tidak bersalah selepas didakwa di Mahkamah Litar di Pejabat Daerah Tenom, terhadap 11 pertuduhan berkaitan gangguan seksual.

Ebit atau nama sebenarnya Ebit Irawan Lew Ibrahim Lew didakwa mengikut Seksyen 509 Kanun Keseksaan yang memperuntukkan hukuman penjara hingga lima tahun, denda atau kedua-duanya bagi setiap pertuduhan.

Mahkamah kemudian menetapkan 20 hingga 23 April depan sebagai tarikh penyerahan dokumen, manakala tarikh perbicaraan ditetapkan pada Jun depan.

Ebit dibebaskan dengan jaminan RM1,000 bagi setiap pertuduhan dengan dua penjamin.

Untuk rekod, Ebit berdepan pertuduhan membuat penghantaran gambar dan perkataan lucah dengan bermaksud mengaibkan kehormatan seseorang melalui aplikasi WhatsApp.

Semua pertuduhan adalah bagi kesalahan yang didakwa berlaku di daerah Tenom, Sabah antara Mac hingga Jun 2021 terhadap seorang perempuan Melayu.


Tok Mat ketuai BN bertemu PN di Hotel St Regis, dedah Takiyuddin

Setiausaha Agung PAS, Datuk Seri Takiyuddin Hassan, mengesahkan memang wujud pertemuan antara Perikatan Nasional (PN) dan kumpulan pemimpin tertinggi Barisan Nasional (BN) diketuai Timbalan Presiden UMNO Datuk Seri Mohamad Hasan di Hotel St Regis.

Beliau menjelaskan pertemuan itu diadakan sebelum Kerajaan Persekutuan baharu dibentuk selepas Pilihan Raya Umum Ke-15 (PRU-15) lalu, setelah tiada parti politik yang memperoleh majoriti mudah untuk membentuk kerajaan.

Menurutnya dalam pertemuan itu pemimpin BN membawa dan menunjukkan senarai tawaran yang dikemukakan oleh Pakatan Harapan (PH) kepada BN untuk pertimbangan.

“Saya mengesahkan PN ada berjumpa pimpinan tertinggi BN sebelum kerajaan sekarang dibentuk. Mereka yang hadir ketika itu diketuai Timbalan Presiden UMNO, Datuk Seri Mohamad Hasan.

“Turut hadir ialah Naib Presiden UMNO, Setiausaha Agung BN (Datuk Seri Zambry Abdul Kadir), Presiden MCA (Datuk Seri Dr Wee Ka Siong), dan Presiden MIC (Tan Sri SA Vigneswaran).

“Pada pertemuan itu, mereka membawa satu senarai dan tunjuk kepada kita bahawa ini tawaran PH kepada BN… jadi apa PN boleh tawarkan kepada BN?” katanya menurut BH.

Beliau berkata demikian kepada pemberita pada Majlis Penyampaian Sumbangan Bantuan Pasca Banjir, PN Sentiasa Bersamamu di Kampung Periok, di sini, hari ini.

Semalam, media melaporkan Presiden UMNO, Datuk Seri Ahmad Zahid Hamidi, mendedahkan wujud ‘Langkah St Regis’ yang diatur beberapa Ahli Parlimen daripada BN bersama pemimpin PN, untuk membentuk kerajaan

Zahid berkata, pertemuan itu bukan saja bertujuan menggagalkan pembentukan kerajaan PH-BN, malah cuba untuk menyingkirkan beliau sebagai Pengerusi BN.


Kemboja pelawa Malaysia guna produk buluh tempatan, kata PMX

Malaysia dipelawa untuk menggunakan produk buluh tempatan dari Kemboja, kata Datuk Seri Anwar Ibrahim.

Perdana Menteri berkata berpuas hati dengan lawatan rasmi sehari beliau ke Kemboja kerana berpeluang membincangkan pelbagai isu dua hala, serantau serta antarabangsa dengan rakan sejawatannya Hun Sen dan menerima pelawaan untuk menggunakan produk buluh tempatan di negara tersebut.

Bercakap kepada media Malaysia di penghujung lawatannya, Anwar berkata beliau sangat menghargai jemputan rakan sejawatannya itu, seterusnya memperkukuhkan lagi hubungan diplomatik yang terjalin sejak 66 tahun lepas.

“Dalam mesyuarat dua hala, Hun Sen turut mempelawa Malaysia supaya menggunakan produk buluh tempatan di sini, selain saya juga berpeluang berbuka puasa dengan 6,000 orang Islam di Kemboja dalam majlis yang dihoskan oleh Hun Sen.

“Saya juga berkesempatan bertemu dengan rakan-rakan dari Malaysia di Kedutaan Malaysia di sini,” katanya dipetik laporan Bernama.

Sementara itu Anwar berkata isu ketegangan di Myanmar yang dibangkitkan oleh Hun Sen lebih sesuai dibincang dan dirundingkan di peringkat ASEAN.

Menurutnya ini kerana isu di Myanmar itu adalah politik dalaman negara berkenaan, dan ASEAN merupakan platform terbaik untuk membincangkannya sebagai satu pasukan.

Anwar tiba di sini pagi tadi bagi memperkukuh lagi hubungan dan kerjasama dua hala yang terjalin antara Malaysia dan negara itu sejak 1957.

Sebaik tiba, Perdana Menteri dibawa ke Peace Palace di sini yang merupakan pejabat rasmi perdana menteri Kemboja untuk diberikan sambutan rasmi dengan lagu kebangsaan kedua-dua negara dimainkan, diikuti acara lintas hormat diiringi Hun Sen.

Kedua-dua pemimpin kemudian mengadakan pertemuan dua hala bagi membincangkan pelbagai isu serantau dan antarabangsa, disusuli dengan sidang media bersama untuk memaklumkan hasil perbincangan sebelum menyaksikan pemeteraian dua Memorandum Persefahaman (MoU) antara kerajaan Malaysia dan Kemboja.

MoU itu adalah mengenai Pengambilan, Penggajian dan Penghantaran Pulang Pekerja Kemboja bagi Sektor Domestik serta Pengambilan, Penggajian dan Penghantaran Pulang Pekerja Kemboja bagi Sektor Formal yang akan memperkasakan lagi kerjasama kedua-dua negara dalam sektor perburuhan.

Anwar turut menghadap Raja Kemboja Raja Norodom Sihamoni di Istana Diraja Kemboja selain mengadakan pertemuan dengan Presiden Senat Kemboja Say Chhum dan Presiden Dewan Rakyat Kemboja Heng Samrin.

Selepas bersolat Tarawih dan menyampaikan tazkirah ringkas di Masjid Al-Serkal, Anwar berlepas pulang ke tanah air.


Covid-19: Thailand rekod kes tertinggi 13,002 jangkitan semalam

Thailand semalam merekodkan kes baharu harian dalam tempoh 24 jam – yang tertinggi sejak pandemik Covid-19 melanda negara itu tahun lalu – dengan mencatatkan 13,002 jangkitan.

Kes harian tertinggi sebelum ini ialah 11,784 yang direkodkan pada 19 Julai 2021.

Jangkitan baharu itu menjadikan kumulatif kes kepada 439,477. Thailand juga mencatatkan 108 kematian dan 8,248 pesakit sembuh, kata Pusat Pentadbiran Situasi Covid-19 Kebangsaan hari ini.

Jumlah kes baharu itu membabitkan 11,953 jangkitan di dalam komuniti dan 1,049 melibatkan banduan penjara.

Sejak 1 April lalu, tatkala gelombang ketiga melanda negara itu, terdapat 410,614 pesakit Covid-19 dengan 277,030 telah sembuh.

Thailand juga merekodkan 7,126 kematian sejak pandemik itu bermula tahun lalu, dengan 3,516 pesakit meninggal dunia ketika gelombang ketiga.

Pandemik Covid-19 Thailand berpusat di Bangkok dan wilayah-wilayah sekitarnya, di mana jumlah jangkitan baharu kini meningkat ribuan kes setiap hari dengan puluhan kematian setiap 24 jam.

Kementerian Kesihatan Awam memberi amaran bahawa melainkan jika ada sekatan yang lebih ketat, jumlah kes harian lebih daripada 10,000 jangkitan baharu sekarang akan mencecah 100,000 dalam dua minggu akan datang.

Susulan itu, Kabinet Kerajaan Thailand melanjutkan lagi perintah darurat di negara itu bagi memutuskan rantaian penularan wabak Covid-19, terutama varian Delta, yang semakin membimbangkan.

Jurucakap kerajaan, Traisulee Traisoranakul dalam kenyataan ringkas berkata kerajaan Thailand bersetuju melanjutkan darurat mulai 1 Ogos hingga 30 September setelah mendapat nasihat Majlis Keselamatan Kebangsaan (NSC). – Agensi


Bapa kepada setiausaha politik PMX dilantik jadi Pengerusi MyHSR

MyHSR Corporation Sdn Bhd (MyHSR Corp) mengumumkan bekas ahli parlimen PKR, Datuk Seri Fauzi Abdul Rahman sebagai pengerusi baharunya berkuat kuasa 22 Jun.

Untuk rekod, Fauzi merupakan bapa kepada Setiausaha Politik Perdana Menteri (PMX), Ahmad Farhan Fauzi yang sedang berkhidmat dengan Datuk Seri Anwar Ibrahim ketika ini.

MyHSR Corp ialah sebuah syarikat kerajaan yang ditubuhkan pada 2015 untuk membangunkan projek kereta api laju (HSR) yang telah terhenti lama.

Dalam satu kenyataan hari ini, firma itu berkata Fauzi akan memikul peranan penting dalam merealisasikan matlamat kerajaan untuk menswastakan projek itu.

“Dengan kelayakan yang sempurna dalam bidang kejuruteraan dan telah berkhidmat dalam lembaga pengarah pelbagai agensi kerajaan dan syarikat swasta, Fauzi akan memberikan bimbingan dan sokongan strategik kepada lembaga pengarah sambil memastikan MyHSR Corp memenuhi aspirasi kerajaan untuk menswastakan sepenuhnya projek HSR melalui Inisiatif Pembiayaan Swasta (PFI),” kata Ketua Pegawai Eksekutif syarikat, Datuk Mohd Nur Ismal Mohamed Kamal.

Fauzi merupakan bekas ahli parlimen Indera Mahkota dan berkelulusan dalam bidang kejuruteraan perlombongan dari Imperial College of Science and Technology, University of London.

Dia juga pernah berkhidmat sebagai jurutera di beberapa entiti kerajaan dan swasta sebelum ini.

Ini adalah kali kedua Fauzi dilantik dalam GLC berkaitan kereta api.

Sebelum ini dia merupakan pengarah di Malaysia Rail Link Sdn Bhd dari 2018 hingga 2021.

Fauzi kini merupakan penasihat PKR Pahang.

Projek HSR pada asalnya menghubungkan Kuala Lumpur dengan Singapura.

Bagaimanapun, kerajaan menamatkan perjanjian dengan Singapura pada 2021.

Kerajaan sekarang berpendirian projek itu hanya akan disambung semula jika dibiayai pihak swasta.


50,826 kanak-kanak dijangkiti Covid-19 sejak Januari 2022

Seramai 50,826 kanak-kanak di bawah usia 12 tahun dijangkiti Covid-19 sejak awal Januari 2022 hingga pertengahan bulan ini, kata Ketua Pengarah Kesihatan Tan Sri Dr Noor Hisham Abdullah.

Beliau turut memberikan statistik pecahan kes melibatkan kanak-kanak iaitu:

Beliau juga memaklumkan susulan peningkatan jangkitan Covid-19 dalam negara, pola penggunaan katil harian pesakit Covid-19 dalam kalangan kanak-kanak bawah 12 tahun juga semakin meningkat.

“Peningkatan dilihat lebih ketara dalam bulan Februari 2022 terutama bagi kategori 2 hingga kategori 5. Pola yang sama juga diperhatikan bagi penggunaan katil harian pesakit Covid-19 dalam kalangan kanak-kanak remaja 11 hingga 17 tahun.

“Ini mungkin disebabkan oleh penularan varian Omicron serta peningkatan pergerakan kanak-kanak dalam komuniti susulan pembukaan semula sesi persekolahan, pusat jagaan kanak-kanak dan bayi, lalu menyebabkan risiko pendedahan kanak-kanak kepada jangkitan Covid-19,” katanya dalam kenyataan hari ini.

Dr Noor Hisham berkata kanak-kanak telah terkesan secara langsung akibat pandemik Covid-19 yang telah mengganggu kehidupan keluarga serta aspek sosial mereka.

Menurutnya, aspek persekolahan dan pendidikan juga terkesan dan pandemik yang berlarutan ini telah memberi kesan yang tidak sihat kepada perkembangan psikologi dan sosial kanak-kanak.

Beliau berkata, walaupun gejala jangkitan Covid-19 dialam kalangan kanak-kanak kebiasaannya kurang serius berbanding dewasa, namun terdapat juga kes-kes yang memerlukan rawatan di hospital dan sebilangannya memerlukan rawatan intensif di unit rawatan rapi (ICU).

“Antara gejala yang sering dialami oleh kanak-kanak yang dijangkiti Covid-19 adalah batuk dan selesema berterusan melebihi seminggu, bernafas laju, kurang aktif, kurang selera makan, demam yang berterusan, dan muntah atau cirit birit.

“Dalam keadaan yang lebih serius, kanak-kanak boleh mengalami sakit dada atau sakit perut, kurang tahap kesedaran, dan juga sawan,” katanya.

Dr Noor Hisham turut menjelaskan Multi System Inflammatory Syndrome in Children (MIS-C) merupakan salah satu keadaan kritikal yang boleh berlaku akibat jangkitan Covid-19 di mana terjadinya keradangan organ dalaman terutamanya jantung, paru-paru, dan otak.

Sejak Jun 2020 hingga Disember 2021, 174 kes kanak-kanak bawah 18 tahun telah mengalami MIS-C akibat jangkitan Covid-19.

Sehingga kini, tujuh kes atau empat peratus kematian kanak-kanak disebabkan MIS-C susulan jangkitan Covid-19. Kanak-kanak juga berisiko mendapat Long-Covid atau sindrom Covid-19 selepas fasa akut jangkitan.

Kenyataan penuh di ruang Rencana.


Tanam pokok ganja, Yasin berdepan hukuman penjara seumur hidup dan sebat

Sekiranya didapati bersalah, penyanyi nasyid dan komposer Muhammad Yasin berdepan hukuman seumur hidup dan boleh disebat tidak kurang daripada enam sebatan.

Pasukan pendakwaan mengekalkan pertuduhan mengikut Seksyen 6B(1)(a) Akta Dadah Berbahaya (ADB) 1952 selepas Yasin didakwa menanam 17 pokok ganja.

Timbalan Pendakwa Raya, Mohd Asnawi Abu Hanipah berkata pertuduhan mengikut seksyen itu diteruskan selepas laporan kimia diterima petang semalam.

“Kes pertuduhan ini kekal dan kita memohon tarikh sebutan kes untuk serah dokumen kepada pihak pembelaan,” katanya dipetik laporan BH.

Susulan itu, peguam bela Yasin, Ariff Azami Hussein, berkata pihaknya tiada bantahan terhadap permohonan berkenaan.

“Terima kasih kepada pasukan pendakwaan kerana menyediakan laporan kimia dalam masa singkat dan kita mohon dua minggu dari sekarang (sebutan kes) jika memadai,” katanya.

Hakim, Jamaludin Man, menetapkan 6 Julai ini untuk sebutan kes.

Selain Ariff Azami, Yasin turut diwakili peguam bela Mohd Yusmadi Yusoff dan Azizul Syarimah Mat Yusoff.

Pada 31 Mac lalu, Yasin berdepan hukuman gantung sampai mati selepas didakwa di Mahkamah Majistret atas tuduhan mengedar dadah jenis ganja di kediamannya pada 24 Mac lalu.

Bagaimanapun, tiada pengakuan direkodkan susulan pendakwaan mengikut Seksyen 39B (1)(a)ADB 1952 itu.

Yasin juga mengaku tidak bersalah atas satu lagi pertuduhan di Mahkamah Sesyen, kerana menanam 17 pokok ganja dalam pasu plastik berisi tanah merah di lokasi, waktu dan tarikh sama mengikut Seksyen 6B(1)(a) ADB 1952 yang boleh dihukum mengikut Seksyen 6(B)(3) akta sama.

Bagi satu lagi pertuduhan mengikut Seksyen 39B (1)(a) ADB 1952 kerana mengedar dadah, pihak Peguam Negara mengarahkan supaya siasatan lanjut dijalankan, kata Mohd Asnawi.

“Arahan diterima daripada Jabatan Peguam Negara supaya kami buat siasatan lanjut terhadap laporan kimia berhubung pertuduhan itu.

“Kita memohon 6 Julai untuk ditaklimatkan mengenai hasil laporan itu,” katanya.

Majistret, Zhafran Rahim Hamzah, kemudian menetapkan tarikh sebutan kes sama seperti ditetapkan Jamaludin.


Subsidi tarif elektrik ditanggung kerajaan RM6.51 bilion pada 2022

Kerajaan menampung subsidi tarif elektrik berjumlah RM6.51 bilion pada tahun ini bagi memastikan tiada kenaikan tarif elektrik untuk membantu rakyat menghadapi tekanan inflasi.

Timbalan Menteri Tenaga dan Sumber Asli, Datuk Ali Biju berkata ia susulan pengumuman Perdana Menteri Datuk Seri Ismail Sabri Yaakob pada 24 Jun lepas yang mengekalkan rebat dua sen kilowatt per jam (kWj) kepada semua pengguna domestik dan surcaj RM3.70 sen/kWj kepada semua pengguna bukan domestik di Semenanjung bagi tempoh 1 Julai hingga 31 Dis 2022, lapor Bernama.

“Dalam hal ini, semua pengguna di Semenanjung akan membayar bil elektrik pada kadar yang sama seperti yang dibayar sejak Januari 2022 berdasarkan penggunaan elektrik masing-masing,” katanya pada sesi soal jawab di Dewan Negara hari ini.

Beliau menjawab soalan Senator Khairil Nizam Khirudin yang ingin tahu jumlah subsidi yang telah dan akan diperuntukkan kerajaan melalui Suruhanjaya Tenaga bagi memastikan tiada kenaikan tarif elektrik untuk membantu rakyat menghadapi tekanan inflasi.

Ali juga memaklumkan sejak Januari 2021 hingga Jun lepas, kerajaan telah memperuntukkan sebanyak RM715 juta bagi mengekalkan rebat dua sen/kWj kepada semua pengguna domestik walaupun surcaj RM3.70 sen/kWj sepatutnya dikenakan kepada semua pengguna elektrik di Semenanjung bermula Januari 2022.

Sementara itu, beliau berkata sebarang keputusan tarif elektrik berikutnya adalah berdasarkan kepada mekanisme Pelepasan Kos Tidak Seimbang (ICPT) hujung tahun ini yang bergantung pada harga bekalan bahan api di peringkat antarabangsa.

Katanya kementerian melalui Suruhanjaya Tenaga dan Kementerian Kewangan akan mengkaji kemungkinan pemberian subsidi tenaga secara bersasar.


Silap beri vaksin kedua: Jabatan Kesihatan Kedah mohon maaf

Jabatan Kesihatan Negeri (JKN) Kedah telah memohon maaf kepada seorang penerima vaksin Covid-19 dan keluarganya berhubung kesilapan pemberian suntikan dos kedua yang berlaku di sebuah pusat pemberian vaksin (PPV) di Sik pada 5 Ogos lalu.

Pengarah Kesihatan Negeri Kedah Dr Othman Warijo dalam kenyataan hari ini berkata siasatan pihaknya mendapati memang berlaku kesilapan disebabkan jururawat di PPV berkenaan tidak memeriksa kad suntikan vaksin penerima sebelum memberi suntikan kedua.

Kejadian berlaku 5 Ogos 2021 pada jam 8.25 pagi di Bilik Suntikan 1 PPV Dewan Al Hana, Sik. Penerima vaksin tersebut adalah seorang wanita berumur 58 tahun yang hadir ke PPV untuk mendapatkan suntikan dos kedua vaksin Covid-19 keluaran Pfizer-BioNtech.

“Kesilapan telah berlaku apabila jururawat kesihatan memberi suntikan vaksin keluaran Sinovac. Kesilapan disedari oleh petugas yang lain dan terus memaklumkan kepada penyelia dan pengurus PPV,” katanya.

Dr Othman berkata pada hari berkenaan terdapat lebih daripada satu jenis vaksin digunakan di dewan tersebut iaitu sebanyak 1,043 suntikan bagi dos pertama vaksin Pfizer-BioNtech, 141 dos kedua vaksin Sinovac dan 223 dos kedua Pfizer-BioNtech.

Menurutnya pengasingan dan laluan penerima suntikan ke bilik imunisasi dos pertama Pfizer-BioNtech, dos kedua Pfizer-BioNtech dan dos kedua Sinovac telah dilakukan supaya tidak berlaku kesilapan suntikan vaksin yang berbeza.

Katanya, garis panduan pengendalian vaksin juga sentiasa diberi oleh penyelia jururawat sebelum bermulanya sesi imunisasi setiap hari.

“Jururawat terbabit telah mengakui kesilapan yang telah dilakukan dan telah memohon maaf secara peribadi kepada penerima vaksin berkenaan. Beliau juga telah diberi teguran, diberi kaunseling dan direhatkan daripada tugasan pada hari tersebut,” katanya.

Dr Othman berkata sejurus kesilapan itu disedari penerima vaksin tersebut telah dirujuk kepada pegawai perubatan untuk kaunseling dan diperjelaskan mengenai kesan sampingan vaksin yang biasa berlaku selepas suntikan.

“Penerima vaksin tersebut menerima baik penerangan yang telah diberikan dan memaafkan jururawat tersebut. Pemantauan telah dibuat terhadap penerima vaksin itu sebelum dibenarkan pulang,” katanya.

Katanya, JKN Kedah prihatin dengan kejadian yang berlaku dan bagi memastikan kesilapan tidak berulang, pematuhan kepada garis panduan pengendalian vaksinasi akan lebih ditekankan kepada petugas-petugas di PPV dan sentiasa dipantau oleh penyelia atau pengurus PPV.


PRN: PN perkenal slogan ‘Selangor Baharu’

Menjelang pilihan raya negeri (PRN) yang dijangka berlangsung pada masa terdekat, Perikatan Nasional (PN) Selangor memperkenalkan pra slogan ‘Selangor Baharu’ sebagai tawaran kepada rakyat di negeri ini.

Setiausaha PAS Selangor, Roslan Shahir Mohd Shahir berkata pihaknya meyakini slogan itu dapat membawa mesej penting kepada rakyat negeri itu.

“”Kita ada dua atau tiga slogan yang lebih kurang sama, tetapi ‘Selangor Baharu’ mungkin digunakan (PAS dan Bersatu) untuk kita menghadapi PRN Selangor,” katanya ketika lapor Sinar Harian.

Menurut Roslan lagi, PN Selangor juga akan memastikan kepimpinan negeri akan diberi kembali kepada anak Selangor jika diberi mandat pada PRN akan datang.

“Kita kemukakan alternatif kepada rakyat Selangor dengan memberi keutamaan untuk memastikan kepimpinan negeri kembali kepada anak negeri terutama jawatan penting seperti Menteri Besar Selangor.

“Jawatan (menteri besar) mestilah terdiri dalam kalangan anak negeri supaya ada citra Selangor dan faham selok-belok kesusahan serta permasalahan rakyat.

“Kalau menteri besar bukan anak Selangor, ada sedikit jurang di situ dan Exco PH (Pakatan Harapan) ketika ini pun tujuh daripada 10, bukan anak Selangor,” katanya.

Tambahnya, meskipun tiada masalah dengan anak bukan Selangor dalam kerajaan PH di negeri itu namun katanya biarlah seimbang dan tidak berlebihan seperti sekarang.

Enam negeri dijangka membubarkan Dewan Undang Negeri (DUN) masing-masing bulan depan bagi memberi laluan kepada (PRN).


MP PH tegur lagi kerajaan Anwar tak beri peruntukan pembangkang

Ahli Parlimen (MP) Pakatan Harapan (PH) yang lantang menegur ‘bosnya’ hari ini (2 Mac 2023) menggesa kerajaan PH-Barisan Nasional (BN) bersikap adil kepada semua wakil rakyat tanpa mengira parti, termasuk kepada pembangkang.

MP PKR Pasir Gudang, Hassan Abdul Karim pada masa sama menggesa supaya kerajaan meminda undang-undang bagi menjamin pemberian peruntukan yang adil kepada semua ahli Parlimen kerajaan dan pembangkang, secara automatik.

Ketika membahaskan Bajet 2023 di Dewan Rakyat, hari ini, beliau berkata kerajaan tidak boleh bertindak demikian sebaliknya perlu adil untuk memberi peruntukan kepada semua wakil rakyat.

Beliau menegaskan kerajaan perlu berlaku adil kepada semua ahli Parlimen atau berisiko menjadikan rakyat sebagai mangsa jika peruntukan tidak diagihkan kepada wakil rakyat pembangkang.

“Misalnya sekarang banjir di Johor. Negeri ini ada 26 Ahli Parlimen, 24 daripada Pakatan Harapan (PH) dan Barisan Nasional (BN), manakala dua daripada Perikatan Nasional (PN) iaitu di Pagoh dan Mersing.

“Sekarang bayangkanlah banjir di Mersing. Ahli Parlimen Mersing tidak diberi peruntukan, sedangkan yang lain (Ahli Parlimen kerajaan) dapat peruntukan.

“Jadi macam mana dia nak tolong rakyat dia? Bukan semua Ahli Parlimen kita kaya.

“Janganlah ‘kalau untuk kita boleh (beri peruntukan) tetapi kalau untuk lawan, pandai-pandailah.’ Tak boleh macam itu. Ini mesti adil,” katanya

Sebelum ini, Ahli Parlimen PN kerap mempersoalkan mengenai peruntukan wakil rakyat yang masih belum diterima mereka, berbanding amalan pemberian peruntukan secara adil kepada Ahli Parlimen kerajaan dan pembangkang ketika Tan Sri Muhyiddin Yassin dan Datuk Seri Ismail Sabri Yaakob menjadi Perdana Menteri.

Mengulas lanjut, Hassan berkata, kerajaan perlu membuktikan perjuangan reformasi melalui tindakan, antaranya dengan melakukan pindaan undang-undang berkenaan.

“Sekurang-kurangnya saya nak rekodkan dalam Dewan ini, kita buatlah sesuatu yang betul iaitu perlu ada pindaan undang-undang. (Peruntukan diberi) automatik tak kira pembangkang atau kerajaan, hak kepada Ahli Parlimen diberi sama rata.

“Jangan kita aniaya, jangan jadikan rakyat kita mangsa. Saya ada besan dan menantu yang tak sokong parti yang saya wakili, tetapi sokong PAS atau PN. Janganlah hukum mereka.

“Di Terengganu, ramai waris saya juga. Ertinya kita bagi peluang yang adil kepada semua,” katanya sambil disahut sokongan Ahli Parlimen pembangkang.

Hassan sebelum ini mengkritik Perdana Menteri yang juga Pengerusi PH, Datuk Seri Anwar Ibrahim kerana bersekongkol dengan UMNO yang disifatkannya sebagai kelompok kes jenayah, dalam menubuhkan kerajaan Persekutuan.

Beliau juga mengakui akhirnya sedar tertipu dengan perjuangan pengasas reformasi Malaysia itu yang kini sanggup menggadai prinsip demi mendapatkan kuasa.

Menyifatkan beliau selama ini tertipu dengan laungan ‘reformasi’ yang dibawa Anwar, Hassan juga seolah-olah menyesal kerana beliau turut terlibat meuar-uarkan prinsip itu ke seluruh ceruk rantau, mengajak rakyat memberi sokongan.


Kes Najib: Husni, Shafee bertekak

Pertikaman lidah berlaku antara peguam utama Datuk Seri Najib Razak, Tan Sri Muhammad Shafee Abdullah dan bekas Menteri Kewangan II Datuk Seri Ahmad Husni Hanadzlah dalam perbicaraan 1Malaysia Development Bhd (1MDB) bekas perdana menteri pagi ini, memaksa Hakim Mahkamah Tinggi Kuala Lumpur menangguhkan kes selama 10 minit.

Ia berlaku sejurus perbicaraan bermula apabila peguam itu mula memeriksa balas Husni, yang dipanggil sebagai saksi pendakwaan ke-20 dalam perbicaraan di mana Najib dituduh menyalahgunakan lebih RM2 bilion dana 1MDB.

Shafee telah memulakan pagi dengan membangkitkan kelayakan dan pengalaman Husni sebagai pegawai bank sebelum dilantik sebagai timbalan menteri dan seterusnya ke jawatan menteri kewangan II oleh Najib.

Dari awal lagi jelas Husni tidak akan menjadi saksi mudah untuk Shafee.

Memetik laporan NST, soalan paling mudah Shafee mengenai pelantikannya disambut dengan sindiran oleh Husni, menyebabkan peguam kanan itu akhirnya menjadi gelisah.

Husni berkata beliau sudah pun menjadi timbalan menteri kewangan dalam Kabinet Tun Abdullah Ahmad Badawi sebelum dinaikkan ke jawatan Menteri Kewangan II selepas Najib mengambil alih sebagai perdana menteri.

Shafee kemudian mencadangkan pelantikan itu mestilah berdasarkan pemerhatian Najib terhadap kelayakan dan pengalaman Husni.

Bagaimanapun, Husni – yang juga bendahari UMNO dari 2009 hingga 2016 – membalas dengan berkata: “Saya tidak tahu…saya tidak boleh membaca fikirannya… anda perlu bertanya kepadanya. Bagaimana saya boleh menjawab apa yang dia fikirkan.”

Kenyataan saksi dan soalan dibangkitkan Shafee menjadi semakin panas terutama apabila peguam kanan itu mula menyoal Husni tentang cara dia berurusan dengan dokumen berkaitan 1MDB.

Husni menjelaskan bahawa semua dokumen 1MDB telah dikendalikan oleh Najib dan beliau dikurangkan kepada hanya mengikut arahan, menggunakan istilah ‘Saya Yang Menurut Perintah’ berulang kali dalam jawapannya.

Ini menyebabkan Shafee jengkel, dan membalas dengan menekan Husni untuk menerangkan maksudnya.

Bagaimanapun, Husni membalas dengan meminta Shafee mendengar jawapannya dengan teliti.

“Itu yang saya jelaskan kepada awak… awak dengar baik-baik.

“Semua surat 1MDB pergi kepada Menteri. Saya cuma perlu tandatangan… saya mengikut perintah.., apa lagi yang boleh saya buat.

“Kedua-dua projek ini – 1MDB dan SRC International Bhd – tidak mengikut prosedur operasi standard untuk syarikat di bawah Kementerian Kewangan… semuanya datang dari atas… anda tidak bekerja di sana, anda tidak tahu apa-apa,” tegas Husni kepada Shafee.

Shafee: Sebab tu saya tanya awak… awak je yang tahu.

Husni: Kalau begitu awak mesti faham apa yang saya cakap.

Shafee: Saya faham apa yang awak cakap. Jangan bergaduh dengan saya, saya hanya bertanya kepada anda soalan.

Husni: Saya tidak bergaduh dengan awak.

Shafee: Jawab soalan sahaja, jangan sombong.

Husni: Saya tidak sombong.

Shafee: Awak ni sombong.

Pada ketika ini hakim Datuk Collin Lawrence Sequerah campur tangan dan menasihati Husni supaya menjawab sahaja soalan Shafee tetapi Husni membalas bahawa Shafee bertanya soalan yang sama berulang kali, seolah-olah meletakkan kesalahan kepadanya (Husni) atas apa yang berlaku dalam 1MDB.

Husni: Dia cuba meletakkan kesalahan kepada orang lain.

Collin: Dia mempunyai tugas untuk dilaksanakan.

Husni: Duty pun kena honest la (dia mesti jujur walaupun menjalankan tugasnya).

Collin: Jangan risau, anda masih mempunyai kata-kata terakhir kerana Timbalan Pendakwa Raya (DPP) akan mengarahkan soalan kepada anda selepas ini.

Husni: Ya, saya menjawab soalan dia.

Bagaimanapun, semasa pemeriksaan balas diteruskan, keadaan nampaknya tidak menjadi lebih baik, mendorong Shafee berkata dia akan mengambil masa tiga hari untuk menyelesaikan soalannya.

Shafee: Saya merancang untuk mengambil masa setengah hari tetapi nampaknya ini mungkin berterusan selama tiga hari.

Husni: Its ok… satu tahun pun takde masalah.

Collin kemudian berkata adalah lebih baik mahkamah berehat sebentar untuk semua orang bertenang sebelum menangguhkan perbicaraan selama 10 minit.

Najib, 67, menghadapi empat tuduhan menggunakan kedudukannya untuk memperoleh suapan berjumlah RM2.3 bilion dana 1MDB.

Ahli Parlimen Pekan itu juga didakwa atas 16 tuduhan menerima wang hasil aktiviti haram daripada akaun Tanore Finance Corporation di Falcon Private Bank, Singapura ke akaun AmIslamic Bank Berhad miliknya sebelum memindahkannya semula ke akaun milik Tanore berjumlah RM2,196,786,711.87.

Dia turut didakwa dengan lima tuduhan, menggunakan hasil daripada aktiviti haram untuk disalurkan kepada lima pihak.

Ia membabitkan RM20,000,000 kepada Pertubuhan Kebangsaan Melayu Bersatu (UMNO); UMNO Bahagian Batu Kawan (RM100,000); ahli perniagaan, Lim Soon Peng (RM246,000); ORB Solutions Sdn. Bhd (RM2,000,000) dan Semarak Konsortium Satu Sdn Bhd (RM303,000).


Saksi kes Rumah Bonda nafi Bella mangsa amang seksual

Seorang penolong pegawai Jabatan Kebajikan Masyarakat (JKM) menafikan remaja perempuan sindrom down berusia 13 tahun dikenali sebagai Bella menjadi mangsa amang seksual sebelum hak penjagaan sementara diberikan kepada Siti Bainun Ahd Razali.

Mohamad Imran Mohamed Zanyuin, 35, berkata beliau terkejut kerana ini merupakan kali pertama beliau mendengar isu amang seksual dibangkitkan pihak pembelaan.

Saksi pendakwaan ke-12 itu berkata demikian semasa pemeriksaan balas oleh peguam Nur A’minahtul Mardiah Md Nor, mewakili Siti Bainun, pada perbicaraan kes pengasas Rumah Bonda itu di hadapan Hakim Mahkamah Sesyen, Izralizam Sanusi.

Saksi juga tidak bersetuju dengan cadangan peguam bahawa individu yang melakukan amang seksual itu adalah seseorang yang dipanggil ustaz atau pun ‘pakcik’ di tempat Bella tinggal sebelum ini.

Nur A’minahtul Mardiah: Semasa rakaman (siasatan) di Pusat Temuduga Kanak-Kanak (CIC), Bella ada menyebut tentang ustaz.

Mohamad Imran: Tidak tahu.

Nur A’minahtul Mardiah: Setiap kali Bella nampak individu seakan-akan pakcik atau ustaz…Bella akan menutup kemaluannya dengan kedua-dua belah tangan, adakah Encik Imran tahu mengenai perkara ini dan saksi itu menjawab “tidak tahu”.

Mohamad Imran juga tidak bersetuju dengan cadangan peguam bahawa syor perintah tetap (hak penjagaan) diberikan kepada Siti Bainun antaranya disebabkan isu amang seksual.

Pada prosiding sebelum ini, Mohamad Imran berkata Mahkamah Majistret Kanak-Kanak membenarkan perintah jagaan sementara diberikan kepada Siti Bainun bermula 14 Julai sehingga 20 Sept 2020 manakala hak penjagaan tetap bermula 24 Sept 2020.

Menurut saksi itu, Bella sebelum ini ditempatkan di Taman Sinar Harapan Tuanku Ampuan Najihah Seremban sejak 2011 sehingga 2020 sebelum Siti Bainun menjaga remaja itu.

Siti Bainun, 30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan bersambung esok. – Bernama


Agihan kerusi, MCA ambil pendekatan tunggu dan lihat

Walaupun parti-parti lain mula sibuk membincangkan urusan pembahagian kerusi pilihan raya umum, MCA sebaliknya mahu mengambil pendekatan tunggu dan lihat kerana soal tersebut masih terlalu awal untuk dibincangkan.

Presidennya Datuk Seri Dr Wee Ka Siong berkata MCA perlu bekerja keras memastikan mendapat semula sokongan rakyat dan tidak hanya dilihat sebagai parti yang hanya muncul ketika pilihan raya sahaja.

“Kita kena bekerja setiap masa. Kita tidak mahu jadi bidan terjun hanya berada di kawasan menjelang atau sebelum Pilihan Raya Umum (PRU) sahaja.

“Ini tidak dialukan,” kata beliau dipetik Bernama.

Terdahulu, Wee mempengerusikan mesyuarat MCA Johor di Ibu Pejabat MCA itu di sini, hari ini.

Ahli Parlimen Ayer Hitam itu juga berkata MCA perlu mempunyai satu gerak kerja yang kukuh untuk mendampingi rakyat kerana buat masa ini, terdapat banyak isu yang harus diberi perhatian termasuklah membantu rakyat yang kehilangan pekerjaan akibat pandemik COVID-19.

“Pada ketika ini kita sepatutnya tunjuk keprihatinan kerana ada rakyat hidup susah. Kita perlu hulur bantuan dengan menggunakan jaringan yang ada,” katanya.

Beliau juga berkata :”MCA, MIC dan UMNO adalah adik beradik, bersama dengan Parti Bersatu Rakyat Sabah (PBRS) kita adalah satu keluarga.”


Profesor ekonomi terus sekolahkan Rafizi isu ‘kurangkan makan ayam’

Ahli ekonomi terus mempersoalkan syor dibuat Menteri Ekonomi kerajaan PH-BN, Rafizi Ramli berhubung peranan pengguna untuk menjadikan penawaran dan permintaan terhadap barangan lebih anjal, termasuk dengan tidak membeli produk yang dijual pada harga lebih mahal.

Bekas Pengarah Eksekutif Majlis Tindakan Ekonomi (EAC), Tan Sri Prof Dr Noor Azlan Ghazali dalam kenyataan hari ini turut membantu menyediakan deraf baharu kenyataan media kepada Rafizi supaya pengguna tidak membeli ayam bagi menurunkan harga.

Menurutnya secara ringkas, hipotesis Rafizi ialah dengan keanjalan permintaan yang lebih tinggi, kenaikan harga akan mendorong kepada pengurangan permintaan dan tindakan ini akan menyebabkan penurunan harga berlaku atau setidaknya meredakan kenaikan harga makanan.

Setidaknya, kata beliau ada dua persoalan perlu dijelaskan iaitu permintaan apa? dan permintaan siapa?

Katanya Rafizi jelas merujuk kepada pemintaan untuk makanan dan minuman bukan alkohol yang menyumbang sebanyak 29.5 peratus dalam raga penggunaan yang digunakan untuk pengiraan Indeks Harga Pengguna oleh Jabatan Perangkaan Malaysia.

“Jumlah ini terdiri daripada tiga komponen utama iaitu makanan di rumah (16.9%), makanan di luar rumah (11.5%) dan minuman (1.1%). Berdasarkan laporan terkini yang diumumkan, sebanyak 671 (80%) daripada 841 items yang dipantau telah mencatat kenaikan harga.

“Kadar inflasi untuk makanan di rumah mencecah 7.3% dan kadar inflasi makan di luar rumah meningkat lebih tinggi pada kadar 9.6%, berbanding kadar inflasi keseluruhan yang merangkumi semua kategori perbelanjaan iaitu 4%,” katanya lagi.

Prof Dr Noor Azlan menjelaskan dengan ‘andaian’ semuanya kekal sama, penurunan dalam permintaan yang berpunca daripada kenaikan harga (tertakluk kepada keanjalan) akan menyebabkan harga yang lebih rendah dan jumlah permintaan yang dapat dipenuhi juga akan menjadi lebih rendah.

“Ini membawa kepada persoalan kedua, permintaan siapa? Siapakah yang akan menanggung beban mengurangkan permintaan ini? Siapakah yang perlu mengorbankan permintaan sedia ada? Si Kaya atau Si Miskin?

“Ramai yang hilang punca, keluar dari ehwal ekonomi negara, terus berpolitik pula,” katanya sambil menjelaskan bahawa saranan Rafizi itu mencetuskan polemik.

Pada 23 Disember, Rafizi dilaporkan berkata biarpun harga barangan terus meningkat pengguna dilihat masih bersedia membayar harga yang ditawarkan pembekal.

“Kalau harga ayam tu dah mahal sangat kita sepatutnya kurangkan makan ayam,” katanya.


Warga Singapura di Ukraine diarah keluar secepat mungkin

Singapura menasihatkan rakyatnya meninggalkan Ukraine secepat mungkin berikutan ketegangan di negara itu dan wilayah sekitarnya semakin memuncak, menurut laporan Bernama.

“Berdasarkan situasi terkini, rakyat Singapura di Ukraine dinasihatkan meninggalkan negara itu secepat mungkin melalui pengangkutan komersial sementara masih boleh berbuat demikian,” menurut kenyataan Kementerian Luar Negeri (MFA) republik itu pada Ahad.

“Tiada jaminan bahawa MFA dalam kedudukan dapat membantu warga Singapura meninggalkan negara itu jika konflik tercetus. Singapura tidak mempunyai perwakilan diplomatik di Ukraine,” menurut kenyataan itu.

Warga Singapura yang masih berada di Ukraine perlu segera mendaftar dengan MFA menerusi https://eregister.mfa.gov.sg jika belum berbuat demikian.

Mereka yang memerlukan bantuan konsular boleh menghubungi pejabat MFA 24 jam di: Tel: +65 6379 8800/6379 8855 atau Faks: +65 6476 7302.

Dilaporkan bahawa Israel, Albania dan Maghribi turut menggesa rakyat masing-masing meninggalkan Ukraine.

Sementara itu, AS dilaporkan memindahkan beberapa kakitangan diplomatiknya dari ibu negara Ukraine ke bandar Lviv sebagai langkah keselamatan.

Kanada dan Australia turut menggantung operasi kedutaan di Kyiv dan membuka pejabat sementara di Lviv, menurut satu laporan.


Malaysia harap konflik Ukraine-Rusia dapat diredakan: Hishammuddin

Malaysia mengulangi kebimbangan terhadap konflik Ukraine-Rusia dan menggesa sekeras-kerasnya semua pihak yang terlibat supaya segera meredakan permusuhan, kata Menteri Kanan Pertahanan Datuk Seri Hishammuddin Tun Hussein.

Semasa menyampaikan ucaptama pada Forum Putrajaya 2022, beliau berkata Malaysia juga akan terus menyokong segala usaha demi kepentingan mengekalkan keamanan dan keselamatan serantau dan antarabangsa, lapor Bernama.

“Kami juga menggesa Majlis Keselamatan Pertubuhan Bangsa-Bangsa Bersatu supaya menjalankan tanggungjawab utamanya untuk mengekalkan keamanan dan keselamatan antarabangsa. Ia boleh dilakukan,” katanya.

Forum Putrajaya 2022 diadakan sempena Pameran Perkhidmatan Pertahanan Asia (DSA) dan Pameran Keselamatan Kebangsaan Asia (NATSEC) 2022, yang berlangsung di Pusat Pameran dan Dagangan Antarabangsa Malaysia (MITEC), di sini hari ini.

Menyentuh isu Laut China Selatan, Hishammuddin berkata kedudukan Malaysia berhubung perkara itu adalah jelas dan konsisten.

“Disebabkan kerumitan dan sensitiviti isu itu, melalui konvensyen dan undang-undang antarabangsa yang ditetapkan, semua pihak mesti bekerjasama untuk meningkatkan usaha membina, mengekalkan dan meningkatkan kepercayaan serta keyakinan bersama supaya kita dapat mengekalkan keamanan, keselamatan dan kestabilan di Laut China Selatan,” katanya.

Beliau berkata walaupun situasi di Ukraine-Rusia bukanlah perbandingan yang adil dengan cabaran di Laut China Selatan, terdapat hubungan dalam cara ASEAN mendekati isu persaingan antara kuasa besar di rantau yang dipertikaikan.

Mengambil ASEAN sebagai contoh, Hishammuddin berkata ia kekal sebagai platform penting untuk menyelesaikan semua pertikaian melalui dialog dan rundingan yang bermakna di samping ASEAN terus berusaha untuk mencapai keseimbangan, untuk menyatukan kedua-dua Timur dan Barat dalam mengemudi dinamik dan hubungan yang kompleks di rantau ini.

Beliau berkata Mesyuarat Menteri Pertahanan ASEAN (ADMM) dan ADMM Plus merupakan platform penting bagi menteri pertahanan di rantau ini untuk melibatkan diri dan membincangkan isu-isu kepentingan bersama.

Sementara itu, Hishammuddin berkata semua pihak perlu mengimbangi perhatian terhadap ancaman tradisional dan bukan tradisional secara halus, bergerak ke hadapan, berbanding 20 tahun lepas yang tumpuan diberikan kepada ancaman bukan tradisional, iaitu memerangi keganasan dan ekstremisme.

“Mengabaikan satu daripadanya mungkin mengundang tragedi, terutamanya ancaman bukan tradisional yang cenderung mengejutkan kita. Oleh itu, adalah penting bagi kita semua untuk terus bekerjasama, meneroka segala kemungkinan penyelesaian praktikal, dan bertindak balas dengan pantas kepada sebarang isu yang mungkin timbul,” tambahnya.

Forum Putrajaya merupakan platform tidak formal untuk pegawai kerajaan, penggubal dasar, pakar keselamatan, pengamal pertahanan dan keselamatan, badan pemikir serta ahli akademik untuk menggalakkan pemahaman yang lebih baik tentang isu pertahanan dan keselamatan serantau semasa.


Muhyiddin tidak gadai prinsip, tidak tunduk kepada kleptokrat sejak era 1MDB

Tan Sri Muhyiddin Yassin akan dikenang rakyat sebagai pemimpin yang tegar tidak tunduk kepada tuntutan kleptokrat dan mengadaikan prinsipnya kepada kumpulan perasuah yang mahu beliau campur tangan dalam kes mahkamah mereka.

Pada 2016, Muhyiddin dipecat jawatan Timbalan Perdana Menteri (TPM) kerana melawan kleptokrat yang hebat menyamun dalam 1Malaysia Development Berhad (1MDB) dan sekarang kumpulan sama pula bekerjasama dengan blok pembangkang apabila beliau enggan masuk campur dalam kes mahkamah yang sedang dihadapi mereka.

Hanya kerana prinsipnya untuk tidak berkompromi dengan kumpulan kleptokrat ini, Muhyiddin sekali lagi berdepan ujian sama walaupun berada di puncak kuasa dan boleh sahaja melakukan apa sahaja jika mahu mengekalkan kuasanya.

“TSMY (Muhyiddin) akan dikenang sebagai pemimpin yang sedia hilang jawatan TPM kerana menentang 1MDB dan sekarang bakal hilang jawatan PM kerana enggan campur tangan politik atas mahkamah,” kata pengguna Facebook, Anas Zubedy diruang komen laman rasmi Tan Sri Muhyiddin Yassin.

Bagaimanapun, Muhyiddin mengambil jalan berliku tidak mahu terlibat dalam permainan politik kleptokrat dan akhirnya kini mahu dijatuhkan.

Walaupun jika selepas ini bukan lagi menjadi Perdana Menteri, legasinya melawan kleptokrat yang sedang mencatur permainan politik demi survival mereka akan menjadi legasi dan panduan bahawa prinsip adalah segala-galanya bukan kerana mahu berkuasa semata-mata.

Beliau dilemparkan dengan pelbagai tuduhan kononnya kerajaan gagal dan persepsi dicipta kumpulan kleptokrat yang kini sedang bekerjasama dengan Ketua Pembangkang Datuk Seri Anwar Ibrahim berjaya memberi tekanan dalam usaha untuk menjatuhkan kerajaan Perikatan Nasional (PN) ditadbirnya.

Usaha dan inisiatif yang diperkenalkan kerajaan dalam memerangi krisis kesihatan Covid-19 sudah menampakkan hasil, program vaksinasi yang sedang berjalan sudah berjaya apabila hampir majoriti orang dewasa sudah menerima dos lengkap dan imuniti berkelompok yang disasarkan dijangka akan dicapai pada Oktober ini.

Namun, semua ini tidak diendahkan dan bagi kumpulan kleptokrat mereka lebih suka dilihat menjadi jaguh dalam media sosial memutarbelit fakta serta menghasut rakyat seolah-olah kerajaan sedia ada gagal menangani isu rakyat walhal kerajaan seluruh dunia sehingga kini masih bergelut dalam berdepan krisis paling dasyat pernah dihadapi.

Khabar angin mengatakan Muhyiddin akan meletak jawatan sudah tersebar ke seluruh negara, ramai yang bersedih dan tidak kurang juga yang kecewa apabila seorang pemimpin yang sedang bertungkus-lumus memikirkan masalah rakyat ditekan sebegini rupa hanya kerana tidak mahu tunduk kepada tuntutan kumpulan perasuah.

Dalam laman Facebook Muhyiddin, berlimpah kata-kata semangat diruang komen diberikan kepada Perdana Menteri supaya tidak menghiraukan tuntutan kumpulan kleptokrat yang cuba menjatuhkan kerajaan dan tidak juga yang melahirkan kesedihan mereka apabila diperlakukan sebegini rupa.

“Tan Sri terajui kerajaan pada masa yang tidak stabil… Tan Sri dah buat yang terbaik… Disebabkan politikus yang hendak menyelamatkan diri masing-masing, punah negara.. Hanya mengambil kesempatan atas perpaduan Islam namun mereka juga yang merobohkan… Cukuplah hanya 22 bulan merasa perit… Stay strong Tan Sri,” kata seorang pengguna Facebook bernama Aman Hashim.

Majoriti pengguna media sosial melihat Muhyiddin menjadi mangsa kepada kerakusan kuasa segelintir pemimpin politik yang mahu menjatuhkan kerajaan.

Tidak kurang juga yang menunding jari kemelut politik ini berpunca daripada tindakan blok pembangkang yang kini sudah bersekongkol dengan kumpulan kleptokrat yang menghuru-harakan negara ketika krisis pandemik belum berakhir.

Muhyiddin sudah cuba mencari jalan perdamaian bagi mengelakkan rakyat menjadi mangsa dalam krisis ini tetapi ia ditolak, cadangan kerjasama bipartisan yang tidak pernah dilakukan oleh mana-mana pemimpin sebelum ini termasuk Pakatan Harapan sebelum ini yang memerintah selama 22 bulan.

Jumaat lalu, Muhyiddin menyenaraikan tujuh perkara dalam cadangannya kepada parti-parti pembangkang bagi mengelakkan kejatuhan kerajaan yang menurut beliau boleh mencetuskan risiko kekosongan kuasa ketika negara sedang berdepan pandemik Covid-19.

Antara lain, beliau berjanji untuk menyalurkan peruntukan dana yang sama rata kepada semua ahli Parlimen, menggubal undang-undang anti lompat parti, menghadkan penggal jawatan perdana menteri, dan memastikan perwakilan Ahli Parlimen yang seimbang sama ada daripada kerajaan dan pembangkang dalam Jawatankuasa Khas Pilihan Parlimen.

Muhyiddin juga turut berjanji untuk melaksanakan Undi 18 bagi membolehkan mereka yang berusia 18 tahun ke atas mengundi pada pilihan raya akan datang.

Bagaimanapun, blok pembangkang menolak mentah-mentah cadangan tersebut.


Tak wajib ambil dos penggalak: Khairy

Dos penggalak yang ditawarkan kepada golongan tertentu tidak diwajibkan diambil oleh mereka sekiranya enggan berbuat demikian, kata Menteri Kesihatan Khairy Jamaluddin hari ini.

Beliau berkata dos penggalak itu hanya akan ditawarkan kepada golongan seperti warga emas, mereka yang mempunyai sejarah komorbiditi dan kakitangan kesihatan, selepas enam bulan suntikan dos kedua.

“Pengambilan dos penggalak selepas enam bulan menerima dos kedua kepada golongan berkenaan tidak akan diwajibkan.

“Kita tidak akan paksa mereka ambil dos penggalak dan status vaksinasi mereka yang sudah lengkap ambil dua dos juga tidak akan terkesan.

“Kita tak akan paksa tapi sangat digalakkan selepas enam bulan daripada dos kedua, tampil menerima dos penggalak disebabkan kita rasa ada sedikit penurunan dalam tindak balas imun vaksin yang diberi,” katanya pada sidang media ketika mengadakan lawatan rasmi di Hospital Kuala Lumpur (HKL), hari ini.

Sementara itu beliau yakin semua negeri kecuali Sabah akan mencapai kadar vaksinasi 80 peratus bagi individu dewasa.

“Semua negeri diunjurkan mencapai 80 peratus kadar vaksinasi bagi individu dewasa menjelang Oktober ini.

“Namun, hanya satu negeri yang sukar untuk mencapai 80 peratus iaitu Sabah berdasarkan jumlah individu dewasa yang semakin berkurangan hadir ke Pusat Pemberian Vaksin (PPV),” katanya.

Katanya, beliau sudah meminta Pengarah Kesihatan Sabah untuk mempertingkatkan program capaian (outreach) dan kempen.

“Sudah tidak ramai individu dewasa tidak datang ke PPV. Kita kena usahakan sumber yang ada pada kita untuk menggerakkan ‘outreach’ bagi memastikan Sabah mencapai nilai ambang 80 peratus.

“Bagi negeri lain yang masih belum merekodkan kadar 80 peratus kadar vaksinasi individu dewasa seperti Kelantan, Kedah dan Perak, kami yakin dapat mencapai kadar berkenaan pada Oktober ini,” katanya.


Junta Myanmar beri amaran tembak kepala penunjuk perasaan

Junta tentera Myanmar memberi amaran penunjuk perasaan pro demokrasi akan ditembak di kepala atau bahagian belakang, tatkala aktivis mengajak rakyat mengadakan demonstrasi besar-besaran ketika sambutan hari angkatan tentera negara itu.

Amaran itu tidak menyatakan sama ada pasukan keselamatan sudah diberi kebenaran menembak mati penunjuk perasaan.

Junta tentera sebelum ini mendakwa beberapa kejadian tembak mati berlaku di kalangan penunjuk perasaan, bukan dilakukan pasukan keselamatan.

Semalam, pasukan keselamatan menembak mati empat lagi individu dalam usaha mematahkan demonstrasi, menjadikan jumlah kematian sejak tentera merampas kuasa 1 Februari lalu kepada 320 orang.

Stesen televisyen Myanmar, MRTV mengingatkan: Anda harus belajar daripada tragedi kematian sebelumnya, bahawa anda mungkin akan ditembak di kepala atau bahagian belakang.”

Penunjuk perasaan telah turun ke jalan-jalan raya hampir setiap hari sejak rampasan kuasa yang menyebabkan peralihan Myanmar unuk menjadi sebuah negara demokrasi, semakin perlahan.

Pasukan keselamatan melepaskan tembakan terhadap penunjuk perasaan yang mengibarkan bendera hitam di selatan bandar Myeik, dengan saksi mendakwa dua daripadanya ditembak di kepala.

Setakat ini, data menunjukkan 25 peratus daripada penunjuk perasaan terbunuh akibat tembakan di kepala, meningkatkan kecurigaan bahawa tentera melaksanakan langkah ‘tembak mati’.

Utusan Khas Pertubuhan Bangsa-Bangsa Bersatu mengenai Myanmar, Christine Schraner Burgener, berkata wanita, belia dan kanak-kanak menjadi antara yang terbunuh.

Seorang anggota tentera mengacukan senjatanya ke arah penunjuk perasaan antijunta di bandar Sanchaung, Yangon. – Gambar RFA


Jamal ada kes bankrap, tak layak jadi calon Sungai Besar: Teresa Kok

Calon Barisan Nasional (BN) bagi kerusi Parlimen Sungai Besar, Selangor Datuk Seri Jamal Md Yunos bukan calon yang sesuai untuk Pilihan Raya Umum Ke-15 (PRU-15), kata bekas Ahli Parlimen Seputeh Teresa Kok.

Dalam surat kepada Pengerusi Suruhanjaya Pilihan Raya (SPR) Tan Sri Abdul Ghani Salleh, Kok berkata Jamal masih menjalani prosiding kebankrapan susulan saman fitnahnya terhadap Ketua UMNO Bahagian Sungai Besar itu pada 2017 yang menuduhnya menyalahgunakan RM2 juta dana Yayasan Warisan Anak Selangor (Yawas).

“Berkaitan perkara di atas, saya benar-benar percaya Jamal bukanlah individu yang sesuai untuk dinamakan sebagai calon bertanding pada PRU-15 kerana ada kemungkinan beliau akan diisytiharkan bankrap daripada prosiding muflis.

“Justeru, saya membantah pencalonan Jamal sebagai calon untuk bertanding pada PRU-15 dan menggesa sebarang pencalonan seperti itu ditolak.

“Segala kerjasama daripada Tan Sri dalam memastikan dan menyokong ketelusan dan kesinambungan proses PRU-15 amat dihargai,” kata Kok dalam surat itu.

Selasa lalu, Pengerusi Barisan Nasional (BN) Datuk Seri Ahmad Zahid Hamidi mengumumkan Jamal sebagai calon BN bagi kerusi Parlimen Sungai Besar pada pilihan raya 19 November ini.

Pada Julai, Mahkamah Tinggi memerintahkan Jamal membayar pampasan RM300,000 dan RM50,000 kepada Kok, berikutan keputusan saman fitnah terhadapnya.

Pada 18 September lalu, Ahli Parlimen Seputeh, Teresa Kok memfailkan notis kebankrapan setelah Jamal gagal membayar ganti rugi sebanyak RM351,479.45 seperti yang diperintahkan oleh Mahkamah Tinggi susulan kemenangannya dalam saman fitnah ke atas sebelum ini.

Notis muflis itu difailkan peguam SN Nair & Partners terhadap Jamal kerana gagal mematuhi keputusan Mahkamah Tinggi dalam saman fitnah yang memerintahkan Jamal membayar sejumlah RM300,000 sebagai ganti rugi dan RM50,000 sebagai kos guaman kepada Teresa.

Sebelum ini, Teresa memfailkan saman fitnah terhadap Jamal pada 6 April 2017, kerana Ketua Komunikasi Barisan Nasional (BN) Selangor itu menuduhnya menyeleweng RM2 juta YAWAS di bawah Kerajaan Negeri Selangor.

Selain Teresa, Jamal juga berhadapan dengan tuntutan Pengerusi Bersih 2.0, Marina Chin Abdullah kerana menentang dan menyekat propaganda Himpunan Haram Bersih sebelum ini.


Agong pandang serius isu rasuah

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah memandang serius isu rasuah yang berlaku di negara ini dan menggesa ianya ditangani dalam membina sebuah negara bangsa yang telus dan berintegriti.

Titah Al-Sultan Abdullah pada Istiadat Pembukaan Mesyuarat Pertama Penggal Kelima Parlimen ke-14, di Dewan Rakyat hari ini turut mendapat reaksi spontan Ahli Dewan Rakyat yang menepuk meja sebagai tanda sokongan, lapor Bernama.

Namun Seri Paduka percaya kerajaan sedang melaksanakan dasar dan inisiatif Pelan Antirasuah Nasional menerusi tindakan penguatkuasaan, pencegahan dan pendidikan bagi membanteras segala bentuk jenayah rasuah.

Al-Sultan Abdullah bertitah kerajaan juga sedang menambah baik sistem penyampaian perkhidmatan kerajaan melalui inisiatif kerajaan digital secara hujung ke hujung supaya lebih telus, cekap dan profesional.

Seri Paduka turut menzahirkan penghargaan atas taat setia dan sumbangan ikhlas semua petugas barisan hadapan negara, anggota perkhidmatan awam, Angkatan Tentera Malaysia (ATM), Polis Diraja Malaysia, serta agensi kerajaan yang telah mencurahkan khidmat bakti menjadikan Malaysia aman dan makmur.

“Sumbangan mereka ini amatlah besar dan beyond the call of duty (melangkaui bidang tugas). Semoga semua penjawat awam terus komited, berdedikasi dan fokus untuk sentiasa menambah baik kualiti perkhidmatan demi kesejahteraan rakyat,” titah Yang di-Pertuan Agong.

Al-Sultan Abdulllah turut menitahkan agar kebajikan anggota perkhidmatan awam terus dibela, baik dari segi kesihatan, pendidikan, perumahan dan bantuan kebajikan merangkumi mereka yang sedang berkhidmat dan yang bersara, termasuk veteran ATM.

Mengenai isu bencana alam, Yang di-Pertuan Agong turut menitahkan supaya mekanisme pengurusan bencana sentiasa ditambah baik bagi menghadapi sebarang ancaman berikutan kemerosotan alam sekitar dan fenomena perubahan iklim.

Titah Seri Paduka usaha itu turut melibatkan peranan dan tanggungjawab rentas sosial meliputi kerajaan, swasta, pertubuhan masyarakat sivil dan sukarelawan, terutamanya daripada belia serta rakyat.

“Penyelarasan antara kerajaan Persekutuan, kerajaan negeri dan pihak berkuasa tempatan hendaklah dilaksanakan secara berterusan.

“Pembangunan sistem amaran bencana berpusat dan peningkatan sistem saliran terutamanya di kawasan berpenduduk padat dan lokasi berisiko tinggi berlaku bencana hendaklah dipergiatkan,” titah Seri Paduka.

Al-Sultan Abdullah bertitah langkah penyelesaian jangka pendek dan jangka panjang termasuk kesiapsiagaan infrastruktur tebatan banjir seperti yang diputuskan dalam Mesyuarat Jawatankuasa Pengurusan Bencana Pusat perlu segera dilaksanakan.

Seri Paduka bertitah perlindungan dan kelestarian alam sekitar mestilah diutamakan, justeru kerajaan diseru mengekalkan sekurang-kurangnya 50 peratus keluasan tanah negara dilitupi dengan hutan melalui pelaksanaan amalan pengurusan hutan secara berkekalan, selain mengekalkan dan pelihara kawasan berpotensi diiktiraf sebagai geopark.


Situasi banjir di Johor dan Melaka semakin pulih, mangsa menurun

Bilangan mangsa banjir yang masih berlindung di pusat pemindahan sementara (PPS) di Johor dan Melaka pada petang ini menurun kepada 649 orang berbanding 720 orang pagi tadi, menurut laporan rangkuman Bernama.

Di JOHOR, jumlah mangsa banjir semakin berkurang kepada 636 orang setakat 4 petang ini berbanding 705 individu pagi tadi.

Pengerusi Jawatankuasa Kesihatan dan Alam Sekitar negeri R. Vidyananthan berkata tiga daerah masih terjejas banjir melibatkan 17 PPS dengan Muar mencatatkan jumlah mangsa tertinggi iaitu 321 orang, diikuti Segamat (303) dan Tangkak (12).

“Bagaimanapun, stesen Sungai Muar di Bukit Kepong, Muar yang merekodkan paras amaran kini menunjukkan trend penurunan. Selain itu, cuaca di seluruh negeri kini dilaporkan cerah termasuk di daerah terjejas banjir,” katanya dalam kenyataan hari ini.

Sementara itu, beliau berkata Jalan Felda Bukit Aping di Kota Tinggi masih ditutup kepada semua kenderaan susulan kejadian tanah runtuh.

Di MELAKA, Pengarah Angkatan Pertahanan Awam Malaysia (APM) Melaka Lt Kol (PA) Cuthbert John Martin Quadra berkata mangsa banjir di Melaka menurun kepada 13 orang daripada tiga keluarga pada pukul 4 petang ini dan kesemua mangsa ditempatkan di satu PPS di Jasin.


Stesen meteorologi tertinggi dunia dibina China

Pasukan penyelidik China berjaya menempatkan stesen pemantauan meteorologi automatik di puncak Gunung Qomolangma, pada tengah hari Rabu.

Berada pada ketinggian lebih 8,800 meter, ia merupakan stesen meteorologi yang tertinggi di dunia, sekali gus menjadikannya sangat signifikan dalam sejarah kajian saintifik Dataran Tinggi Qinghai-Tibet, lapor Bernama.

Kemudahan itu mengatasi stesen meteorologi yang berada pada ketinggian 8,430 meter di sebelah selatan gunung yang dibina saintis British dan Amerika Syarikat (AS) pada 2019.

Menurut Institut Penyelidikan Dataran Tinggi Tibet (ITP) di bawah Akademi Sains China (CAS), pencapaian terkini itu menjadikan jumlah keseluruhan stesen meteorologi yang berada di altitud berbeza di Gunung Qomolangma mencecah lapan buah.

Ahli penyelidik ITP, Zhao Huabiao berkata data meteorologi yang dipantau akan menyokong penyelidikan saintifik dan aktiviti mendaki gunung.

Pada Rabu, seramai 13 penyelidik berjaya sampai di puncak gunung, dan buat julung kalinya mengukur ketebalan ais dan salji dengan radar berketepatan tinggi, serta mengumpul sampel berkenaan untuk kajian lanjut.

Dengan kajian lapangan paling banyak, bilangan peserta paling ramai serta peralatan dan kelengkapan paling canggih, ekspedisi bergelar “Misi Puncak” itu adalah antara yang terbesar sejak program kajian saintifik di Dataran Tinggi Qinghai-Tibet bermula pada 2017.

Penyelidikan berkenaan penting bagi memastikan kelestarian alam sekitar di dataran tinggi itu dapat dicapai, dan menjadikan negara ini peneraju dalam bidang ekspedisi di peringkat antarabangsa.


Saman lucut hak RM16 juta milik keluarga Azeez didengar 3 Januari

Kes saman kerajaan bagi melucutkan hak hampir RM16 juta terhadap keluarga bekas Pengerusi Tabung Haji Datuk Seri Abdul Azeez Abdul Rahim dan syarikat mereka, akan didengar 3 Januari 2022.

Hakim Mahkamah Tinggi Datuk Muhammad Jamil Hussin menetapkan tarikh itu ketika pengurusan kes hari ini, yang dihadiri Timbalan Pendakwa Raya Dona Liyanna Sabariah Azmi dan peguam S.K. Shaarvin Raaj bertindak bagi pihak keluarga Abdul Azeez.

Bernama melaporkan dalam saman difailkan pada September 2019 itu, kerajaan memohon untuk melucut hak hampir RM16 juta daripada akaun milik isteri Abdul Azeez, Datin Seri Khadijah Mohd Noor, empat anak mereka termasuk satu lot kedai di Bandar Sunway, milik syarikat mereka.

Berdasarkan senarai kausa dalam laman sesawang e-pemfailan, kerajaan telah memulakan prosiding untuk melucut hak wang itu daripada akaun peribadi TH milik isteri Abdul Azeez dan empat anak mereka dan satu unit pejabat milik Azeera Management Consultants (M) Sdn Bhd.

Pada 18 Disember tahun lalu, Mahkamah Tinggi menolak permohonan keluarga berkenaan untuk menangguhkan prosiding saman kerajaan itu sementara perbicaraan kes rasuah Abdul Azeez yang sedang berjalan di Mahkamah Sesyen di sini selesai.

Abdul Azeez, 54, kini dibicarakan atas tiga pertuduhan menerima rasuah berjumlah RM5.2 juta berkaitan projek jalan raya di Perak dan Kedah, serta 10 pertuduhan pengubahan wang haram melibatkan hampir RM140 juta, yang didakwa diterima daripada syarikat Menuju Asas Sdn Bhd.

Perbicaraan itu bagaimanapun, ditangguhkan sementara menunggu keputusan rayuan berhubung pembatalan kesemua pertuduhan itu di Mahkamah Rayuan.


Video tular ‘pengundi hantu’ dalam pemilihan UMNO jejas imej parti, kata Shahrir

Pengerusi Jawatankuasa Pemilihan UMNO (JPU) 2023, Tan Sri Shahrir Samad menyifatkan penularan video berhubung dakwaan pengundi hantu dalam proses pemilihan mencemar imej parti tersebut.

Terdahulu, kecoh dalam media sosial satu video yang dirakam semasa proses pemilihan berlangsung yang memaparkan pertikaman lidah berhubung isu kertas undi lebih.

Shahrir berkata perbuatan merekod dan menyebar video dengan tujuan untuk meviralkan kepada umum adalah salah dan menjejaskan imej parti.

“Setakat ini, kita belum menerima apa-apa bantahan mengenai perkara dan situasi yang sudah diviralkan melalui video yang sudah diambil di dalam pusat mengira undi. Kita belum terima apa-apa bantahan lagi.

“Kalau kita tak terima apa-apa bantahan sehingga Selasa, apa yang kita akan lalukan adalah mengambil tindakan terhadap pihak yang mengambil video itu dan meviralkannya.

“Apabila diviralkan video seperti itu dan ia menimbulkan pelbagai spekulasi. Jadi pihak yang bertanggungjawab mengambil video dan menyebarkan di alam maya akan berdepan tindakan,” katanya dipetik laporan BH.

Beliau mengulas mengenai satu video yang tular hari ini dipercayai berlaku di pusat kiraan undi bagi sayap Pemuda UMNO Titiwangsa, berkait dakwaan manipulasi undi oleh JPU bahagian Titiwangsa.

Dalam perkembangan lain, (JPU) Bahagian Titiwangsa menggantung mesyuarat Pemuda bahagian itu akibat kekecohan berpunca daripada lebihan kertas undi ketika pendaftaran kelmarin.

Pengerusi JPU Titiwangsa, Zaharah Adnan, berkata perkara itu berlaku kerana terdapat keengganan pihak Ahli Jawatankuasa (AJK) Pemuda menerima pendaftaran dilakukan pihak JPU dan memaksa pendaftaran AJK Pemuda juga diterima pakai.

Berikutan itu, katanya ia menimbulkan kekecohan ketika pengiraan undi berlangsung.

“Terjadi insiden ketegangan dan ugut-mengugut di antara AJK Pemuda Bahagian dengan pihak JPU menyebabkan suasana terlalu tegang sehinggakan jalan penyelesaian tidak dapat dicapai.

“Untuk mengelakkan perkara yang tidak diingini berlaku maka Pengerusi JPU Titiwangsa menggantung pemilihan Pemuda Titiwangsa kepada suatu tarikh yang akan ditetapkan kelak,” katanya.


Ringgit jatuh semula hari ini, dagangan lesu di bursa saham

Nilai ringgit berbanding dolar Amerika Syarikat (AS) hari ini (Jumaat, 28 Oktober 2022) kembali menyusut di bawah paras terendah ketika krisis kewangan Asia iaitu 4.7250 pada 7 Januari 1998 lalu.

Ringgit ditutup pada 4.7225 berbanding dolar AS, rendah ketika urus niaga dibuka pagi tadi pada 4.7220.

Penurunan nilai ringgit itu dikatakan berlaku menjelang keputusan Rizab Persekutuan (Fed) AS yang dijangka menaikkan lagi kadar faedah bagi menangani inflasi, minggu depan.

Sekiranya Fed menaikkan lagi kadar dasar semalaman (OPR) sebanyak 75 mata asas pada 2 November depan, ia akan memudaratkan ringgit kerana kadar faedah tempatan tidak sepadan dengan kadar AS.

Sementara itu, Indeks utama Bursa Malaysia mengalami penurunan semula hari ini – hari kedua berturut-turut – selepas melepasi paras 1,450 pada Rabu, apabila pengambilan untung berlaku di seluruh pasaran yang lebih luas.

Dagangan lesu di bursa tempatan juga mencerminkan prestasi pasaran serantau yang lemah, apabila pelabur mencerna pengumuman kadar faedah oleh Bank Pusat Eropah (ECB) dan Bank of Japan (BOJ) untuk mendapatkan petunjuk menjelang mesyuarat Fed AS dan Bank Negara Malaysia minggu depan.

Pada 5 petang, FBM KLCI telah susut 6.78 mata kepada 1,447.31, berbanding penutupan Khamis pada 1,454.09.

Indeks utama dibuka 0.45 mata lebih tinggi pada 1,454.54, dan bergerak antara 1,442.04 dan 1,456.47 sepanjang hari.

Pasaran yang lebih luas menurun, dengan kaunter rugi mengatasi kaunter untung 450 berbanding 393, manakala 409 kaunter tidak berubah, 1,117 tidak diniagakan dan 83 yang lain digantung.


PRN: Polis Kelantan terima 4 laporan, antaranya khianat

Polis Kelantan menerima empat laporan sepanjang tempoh berkempen pilihan raya negeri (PRN) setakat hari ini.

Ketua Polis Kelantan, Datuk Muhamad Zaki Harun berkata pihaknya menerima dua laporan perbuatan khianat dan mengaibkan calon menerusi komen di laman sosial serta fitnah.

“Semalam kita menerima tiga laporan dan satu daripadanya adalah berkaitan fitnah terhadap calon yang dimuat naik dalam Facebook mengenai tawaran sejumlah wang, namun calon berkenaan menafikannya.

“Selain itu, ada juga laporan mengenai cubaan mengaibkan calon dengan dakwaan beliau tidak solat Jumaat dan tuduhan itu juga dibuat menerusi laman sosial.

“Dua lagi laporan diterima di daerah Kota Bharu berkaitan perbuatan khianat terhadap poster Malaysia Madani yang dikoyak dan gambar calon yang dipotong dengan benda tajam,” katanya, lapor Sinar Harian.

Beliau berkata semua laporan itu disiasat mengikut Seksyen 427 Kanun Keseksaan (KK); Seksyen 504KK, Seksyen 231(1) Suruhanjaya Komunikasi dan Multimedia; Seksyen 500KK; Seksyen 10 Akta Kesalahan Pilihan Raya 1954 (AKPR 1954) serta Seksyen 233 Akta Komunikasi dan Multimedia 1998.

Sementara itu, Muhamad Zaki berkata kempen pilihan raya setakat ini berjalan dengan baik dan tidak berlaku perkara di luar kawalan.

“Tiada rapat umum, hanya ceramah biasa saja jadi kita harap tiada perkara tidak diingini berlaku,” katanya.


Bubar DUN, MB Perak tak keluar kenyataan lepas menghadap?

Perak masih belum membuat sebarang kenyataan berhubung keputusan pembubaran Dewan Undangan Negeri (Dun) itu selepas Menteri Besarnya, Datuk Seri Saarani Mohamad selesai menghadap Sultan Perak, Sultan Nazrin Muizzuddin Shah buat kali kedua, tengah hari tadi.

Memetik laporan Berita Harian, masih tiada maklum balas berhubung keputusan itu daripada Saarani yang juga Pengerusi Barisan Nasional (BN) Perak ketika dihubungi melalui aplikasi WhatsApp.

Laporan sama menyebut, Pejabat Duli Yang Maha Mulia (DYMM) Paduka Seri Sultan Negeri Perak tidak akan mengeluarkan kenyataan berhubung keputusan pembubaran Dun negeri itu hari ini.

“Tiada,” kata sumber terdekat istana ketika dihubungi petang ini apabila ditanya sama ada pihak pejabat Istana Sultan Perak akan mengeluarkan kenyataan berhubung keputusan pembubaran Dun Perak hari ini.

Pagi tadi, Saarani mengesahkan dirinya sekali lagi dipanggil menghadap Sultan Nazrin selepas beliau dipanggil menghadap baginda pada Rabu lalu berkaitan pembubaran Dun Perak.

Saarani Perak tiba di Istana Kinta dengan menaiki kenderaan rasmi pada jam 11.50 pagi bersama Penasihat Undang-Undang Negeri Perak, Datuk Azmir Shah Zainal Abidin dan Setiausaha Kerajaan Negeri, Datuk Ahmad Suaidi Abdul Rahim.

Saarani dilihat meninggalkan pekarangan Istana Kinta kira-kira jam 12.30 tengah hari tadi.


PRN: Sokongan terhadap PN meningkat berbanding PH-BN

Perikatan Nasional tidak gentar menghadapi gabungan kerjasama Pakatan Harapan (PH) dan Barisan Nasional (BN) yang menerajui Kerajaan Persekutuan dalam menghadapi pilihan raya negeri (PRN) di enam negeri tidak lama lagi.

Malah, Perikatan Nasional melalui parti komponennya PAS, yakin mampu mempertahankan tiga negeri – Kedah, Kelantan dan Terengganu – selain menggugat tiga negeri di bawah pentadbiran PH, Pulau Pinang, Selangor dan Negeri Sembilan, dalam PRN itu.

Timbalan Presiden PAS, Datuk Seri Tuan Ibrahim Tuan Man berkata, keyakinan berkenaan adalah berlandaskan sokongan yang semakin kuat kepada Perikatan Nasional di tiga negeri berkenaan terutama semasa Pilihan Raya Umum ke-15 (PRU15) baru-baru ini.

“Saya tengok sokongan rakyat kepada PN di Kelantan, Kedah dan Terengganu semakin kuat terutama selepas rakyat melihat PH dan BN yang saling menyerang sesama sendiri sebelum PRU-15 tiba-tiba bersama dan berkawan baik.

“Kita juga dapat melihat sokongan kepada PN sangat kuat pada PRU-15 lalu dan kita yakin dapat mempertahankan kemenangan di tiga negeri berkenaan pada PRN nanti,” katanya kepada media selepas menyampaikan kuliah pagi di Medan Ilmu, di Kota Bharu, hari ini (6 Januari 2023).

Ahli Parlimen Kubang Kerian memberitahu, faktor utama peningkatan sokongan rakyat kepada PN adalah kestabilan politik dan pencapaian baik di tiga negeri di bawah pentadbiran PAS itu.

“Semua pihak harus akur bahawa pencapaian di Kelantan, Terengganu dan Kedah dalam konteks pelaburan serta perancangan pembangunan berjalan dengan baik dan rakyat boleh melihat dengan jelas perkara ini,” katanya seperti dilapor Utusan.

Mengulas isu berasingan, Tuan Ibrahim berkata, PAS tidak melihat keputusan kerajaan negeri Kedah menutup semua premis perjudian akan memberi kelebihan kepada BN dan PH pada PRN itu nanti.

Katanya, ini kerana Kelantan juga telah lama mengisytiharkan penutupan premis perjudian dan berdasarkan pengalaman, keputusan itu dapat diterima baik oleh pengundi bukan Islam.

“Walaupun jumlah pengundi bukan Islam mungkin sedikit di Kelantan tetapi ia menunjukkan bahawa keputusan menutup terus premis perjudian diterima secara positif oleh mereka.

“Jadi ia tidak menjadi ukuran kepada sokongan pengundi bukan Islam di Kedah. Kalau mahu mengukur kejayaan dalam pilihanraya, maka PRU-15 baru-baru inilah ukurannya,” katanya.


‘Zainab LCS’ tiada kaitan dengan ‘Zainab CFO Dialog Group’

Dialog Group Bhd (Dialog Group) menafikan penglibatan Zainab Mohd Salleh, yang merupakan Ketua Pegawai Kewangannya (CFO) dan Setiausaha bersama syarikat, dalam skandal kapal tempur pesisir pantai (LCS).

Malah, kumpulan penyedia perkhidmatan sokongan minyak dan gas itu juga berkata Zainab adalah isteri kepada Pakar Perunding Ginekologi-Onkologi di Pusat Perubatan Ara Damansara (ADMC), Dr Noor Azmi Mat Adenan.

Dalam satu kenyataan hari ini (Isnin, 22 Ogos 2022), Dialog Group menjelaskan bahawa Zainab telah terlibat secara palsu dalam skandal itu apabila beliau secara salah dikenal pasti sebagai pemegang saham Alizes Marine Limited.

Menurut The Star, firma itu juga berkata bahawa mereka tidak akan teragak-agak untuk mengambil tindakan undang-undang.

“Sebarang tuduhan palsu atau kenyataan mengelirukan yang dikeluarkan dan/atau ditujukan kepada Dialog Group Berhad, anak-anak syarikatnya, termasuk pengarah dan/atau pekerjanya, tidak akan dipandang ringan.

“Dan kami tidak akan teragak-agak untuk mengambil tindakan undang-undang yang diperlukan berkenaan dengan tuduhan atau kenyataan mengelirukan” kata Dialog Group.

Di Twitter, anak Zainab, Syaza Nazura berkata, ibunya bukanlah individu yang terlibat dalam skandal LCS.

“Zainab Mohd Salleh dalam Paradise Papers bukanlah CFO Dialog Group Berhad seperti yang anda nyatakan. Zainab (CFO) berkahwin dengan Dr Noor Azmi,” katanya.

Bagaimanapun, ketika mengulas kenyataan Dialog Group itu, Rafizi berkata Zainab yang terlibat dalam isu LCS adalah individu yang berbeza.

“Kebetulan yang tular sebelum itu adalah satu kesilapan seorang netizen yang menuduh Ketua Pegawai Kewangan (CFO) Dialog Berhad sebagai “Zainab Mohd Salleh” yang terlibat dengan skandal ini,” katanya.

Terdahulu hari ini, Rafizi mendakwa seorang wanita bernama Zainab Mohd Salleh adalah isteri Menteri di Jabatan Perdana Menteri (Tugas-tugas Khas) Datuk Dr Abdul Latiff Ahmad, yang merupakan Timbalan Menteri Pertahanan dari 2008 hingga 2013, ketika projek LCS itu mula dilaksanakan.

Bagaimanapun, Abdul Latiff dalam satu kenyataan kemudian menafikan wanita itu adalah isterinya.

Mengulas jawapan itu, Rafizi bertegas bahawa laporan siasatan dalaman menyatakan wanita itu adalah isteri Abdul Latiff.

Menurutnya beliau akan menunjukkan dokumen khusus yang mengaitkan Dr Abdul Latiff dengan seorang individu yang bernama ‘Zainab Mohd Salleh’ yang menjadi pemilik Alizes Marine, esok.

Sebelum ini, Rafizi yang berjanji mendedahkan barang-barang peralatan perang kapal LCS boleh dibeli di kedai 7-Eleven hari ini, gagal mengemukakan bukti barangan itu.


Aset 1MDB berjaya dipulangkan SPRM sebanyak RM20.53 bilion

Sebanyak RM20.53 bilion aset 1Malaysia Development Berhad (1MDB) sudah berjaya dipulangkan Suruhanjaya Pencegahan Rasuah Malaysia (SPRM) kepada kerajaan dengan kerjasama agensi penguat kuasa antarabangsa setakat ini.

Bagaimanapun, agensi pencegah rasuah itu masih giat meneruskan pemulihan aset dana 1MDB dalam dan luar negara termasuk di Amerika Syarikat (AS), Emiriah Arab Bersatu (UAE), Taiwan dan Singapura.

Terbaharu menurut suruhanjaya itu, pada 12 November lalu, Jabatan Hal Ehwal Komersial (CAD) Singapura membuat pemulangan wang milik bekas Ketua Pegawai Eksekutif (CEO) SRC International Sdn Bhd (SRC), Nik Faisal Ariff Kamil kepada kerajaan Malaysia menerusi Akaun Amanah Mendapatkan Kembali Aset milik Kementerian Kewangan berjumlah AS$864,813.27 (hampir RM3.62 juta).

“Sebelum ini, kerajaan Singapura turut membantu dalam pemulangan aset sebanyak AS$15.4 juta (RM64.42) kepada Malaysia, membabitkan akaun Cutting Edge Industries Ltd, milik Datuk Tawfiq Ayman dan Samuel Goh.

“Pada ketika ini juga, SPRM sedang dalam usaha untuk pemulihan aset bagi negara seperti Switzerland, Kuwait, Mauritius, Cyprus dan Hong Kong, membabitkan individu yang mempunyai kaitan dengan kes 1MDB,” katanya dalam kenyataan, hari ini.

Kementerian Kewangan sebelum ini memaklumkan, usaha pemulihan aset 1MDB dan SRC oleh kerajaan ketika ini, memfokuskan kepada pihak yang menyebabkan kerugian kepada 1MDB dan SRC ketika menjalankan tanggungjawab mereka, sama ada melalui pembabitan secara langsung atau tidak langsung dalam pelbagai operasi dan transaksi syarikat berkenaan.

Menurut kenyataan itu, semua yang terbabit akan dipertanggungjawabkan sepenuhnya atas salah laku melalui pembabitan dalam 1MDB dan/atau SRC.